text:
Mu buzima bw’abashakanye habamo igikorwa cy’imibonano mpuzabitsina kikaba igikorwa cyubahwa ndetse kinashimisha dore ko mu Kinyarwanda cyiyubashye babyita gutera akabariro cyangwa kubaka urugo. Wibereye mu gikorwa cy’imibonano nuko wajya kumva ukumva ugize utya urasuze! Isoni zikakwica ukabura aho ureba ndetse rimwe na rimwe ukumva wahita unarekera kuko uhise utakaza ubushake. Ibi wise gusura se koko ni ugusura? Ese niba Atari ugusura ni iki? Ese wabyirinda ute? Ese hari ikibazo biteye ku buzima? Nibyo tugiye kuvugaho muri iyi nkuru.
Ese koko ni ugusura?
Niba wajyaga ugirango ni umusuzi ugucitse, shira impungenge rwose si umusuzi. Twabyita umwuka usohoka uvuye mu gitsina (queef), gusa naho wakibaza uko uba winjiyemo.
Ubusanzwe umwenge w’igitsina kuva mu mwinjiro kugera ku nkondo y’umura ntabwo ari ahantu hagororotse ahubwo mo imbere harimo ibimeze nk’imihiro cyangwa iminkanyari. Uko igitsina cy’umugabo cyinjiramo rero niko gishobora gusunika umwuka ukagenda ufatwa muri ya mihiro noneho wabamo mwinshi uko yinjije agasa n’uwubyiga nawo ugashaka akanya ko unyuramo usohoka. Kwa gusohokera mu kanya gato kandi usohokanye ingufu bigakora ijwi rimeze neza neza nk’iry’umusuzi.
Uretse mu gihe cy’imibonano kandi uyu mwuka ushobora no gusohoka mu gihe cya siporo nko kwicara uhaguruka.
Ese hari ingaruka ku buzima?
Oya rwose nta ngaruka ku buzima kuko uwo mwuka nta kibazo cyawo kandi uko winjira ni nako usohoka. Nubwo ku batabisobanukiwe bitera isoni azi ko ari umusuzi, ariko nyuma yo gusobanukirwa ubu ntuzongera kugira ikibazo ko usuze, ahubwo muzabiseke mwikomereze igikorwa cyanyu nk’aho nta cyabaye.
Ni gute nabibuza kuba?
Ibuka ko ari ibintu byikora ndetse ntunamenya igihe biri buzire. Ushobora no kumara imyaka uwo mwuka utarawumva usohoka, nkuko ushobora kubikora buri gihe ubikoze uwo mwuka ugasohoka. Rero ntugire impagarara ngo urwane no kubibuza, kuko uretse kuba utanabibasha, nta n’ikibazo biteye ku buzima.


c: text/html

text:
Umuvugizi Sitidiyo yubusuwisi BERNHARD | BURKARD yateguye disikuru idasanzwe ya OYO. Imiterere yumuvugizi ni urwego rwuzuye rudahagaze neza. Umuvugizi wa BALLO ashyira, azunguruka cyangwa amanikwa kuburambe bwa muzika ya dogere 360. Igishushanyo gikurikiza amahame yubushakashatsi buke. Umukandara wamabara uhuza ibice bibiri. Irinda abavuga kandi ikongera amajwi ya bass iyo aryamye hejuru. Umuvugizi azanye na batiri ya Lithium yubatswe kandi ishobora guhuza nibikoresho byinshi byamajwi. Jack ya 3.5mm ni plug isanzwe ya terefone. Umuvugizi wa BALLO araboneka mumabara icumi atandukanye.
Izina ry'umushinga : Ballo, Izina ryabashushanya : Bernhard Burkard, Izina ry'abakiriya : BERNHARD | BURKARD .
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.

robotstxt: allowed

filter: keep


text:
Kuri uyu wa mbere ubwo Perezida wa Repubulika yasuraga umurenge wa Bugarama mu karere ka Rusizi, ni mu ruzinduko agirira mu ntara y’Uburengerazuba, yabwiye abaturage baje kumwakira ko bakwiriye gukora cyane ngo hato batazicwa n’inzara n’ubukene.
Mw’ijambo rye Perezida wa Repubulika yabwiye abaturage b’akarere ka Rusizi ko kwihuta mu majyambere bisaba gukoresha imbaraga, kugira imyumvire myiza ndetse n’ubushake. Yibukije abaturage ko ibisabwa ngo ibyo bigerweho ari ubwenge, umutima, amaboko ndetse n’ubushake, abibutsa kandi ko ibyo nta handi bajya kubitira kuko babyifitiye.
Muri uwo muhango kandi Perezida wa Repubulika yibukije abaturage b’akarere ka Rusizi ko amahirwe bafite bagomba kuyabyaza umusaruro. Aha yababwiye ko ntacyo Imana itabahaye ngo bajye kugisaba ahandi. Ayo mahirwe arimo kuba bafite ibiyaga, ibishanga, ubutaka, amashyamba ndetse n’imbibi bahana n’ibihugu by’u Burundi na Congo, ibyo bakaba bagomba kwiga uburyo babikoresha ngo babashe kwiteza imbere.
Umukuru w’igihugu kandi yabwiye abaturage ba Rusizi ndetse n’Abanyarwanda muri rusange ko atazihanganira umuntu wese ukurura ubukene n’inzara, avuga ko ahubwo nibiba ngombwa uwo azabona agenda gahoro azamusunika. Aha yavuze ko bidakwiriye ko umuntu yumva ko afite uburenganzira bwo kudatera imbere, ndetse abwira abaturage ko uzazana politiki mbi yo gutuma abantu bajenjeka ku murimo bagomba kumwamaganira kure. Ati:” Ikindi kandi muve mu mvugo mujye mu bikorwa.”
Mw’ijambo rye kandi Perezida wa Repubulika yaboneyeho kunenga abayobozi b’akarere ka Rusizi ko umujyi wabo udafite isuku, ibyo bigaterwa n’uburangare babigizemo. Aha yavuze ko mu mwaka wa 2003 ubwo yaherukaga muri Rusizi yabwiye abayobozi ko inyubako zasenyutse ziri muri uyu mujyi zikwiriye gukurwaho, umujyi ugasukurwa. Yongeyeho ko ubwo yagarukaga kuri ubu yasanze izo nyubako zigihari, aboneraho kubasaba ko mu gihe gito gishoboka bagomba kuba babikemuye, ngo nagaruka ntazabihasange.
Tubamenyeshe ko akarere ka Rusizi gafite imirenge 15 kakaba gatuwe n’abaturage basaga 364.000. Ako karere kandi ni kamwe mu dufite ikawa nyinshi kuko gafite ibiti 6.200.000 ndetse n’inganda zigera kuri 17 za kawa.
Ibirori byo kwakira Perezida wa Repubulika byizihijwe n’intore zitandukanye zirimo n’umuhanzi ukiri muto cyane Nzayibona Mahoro Iris w’imyaka 14, akaba yiga mu mwaka wa kabiri mu Rwunge rw’amashuri rwa Gihundwe. Yashimishije abari aho ku buryo abantu bose wabonaga buzuye ubwuzu ndetse indirimbo ye iza no guhabwa umwanya wo kwakira Umushyitsi Mukuru.
Tubamenyeshe ko nyuma y’ijambo rye, Perezida wa Repubulika yafashe umwanya wo kuganira n’abaturage ndetse no gukemura ibibazo byabo.
SHABA Erick Bill, Bugarama
http://www.igihe.com/news-7-11-5393.html
Posté par rwandaises.com


text:
Inyigisho yo ku wa gatanu w’icya XXIII gisanzwe A, ku wa 24 Ugushyingo 2017
Amasomo: 1Mak 4,36-37.52-59; 1Matek 29; Lk 19,45-48
Isomo rya mbere ridutere kwizera no kwemera ko koko burya nta bapfira gushira. N’ubwo tubona ubuyobe n’ubugome bugenda bufata indi ntera ku isi, n’ubwo tubona hari benshi bagenda batera umugongo kandi bandagaza izina ry’Imana, ntihazigera habura ku isi bake baharanira umukiro uhoraho.
Guhamya Imana aho rukomeye
Ni byo dusomye mu gitabo cy’Abamakabe. Abavantara (Abagereki) bigaruriye abayisiraheli bagera n’aho babategeka gusenga ibigirwamana byabo, bagatera umugongo Uhoraho wabiyeretse abavana mu bucakara wa Farawo akabaha amategeko ababuganizamo ubuzima bwe. Ab’ibigwari barambiwe uwo mukiro bahawe n’Uhoraho, bemera guhakana Uwiyemeje kubabera Imana, bibagirwa ko nabo bamusezeranyije kubabera Umuryango! Amahirwe ni uko nta bapfira gushira: twumvise uko umubyeyi yashikamye ku kwemera kwe yunze ubumwe n’abana be, banga guhemuka ku isezerano bagiranye n’Imana baremera baricwa kuko bari bizeye kuzabaho iteka hamwe n’Imana nyuma y’ubu buzima.
Twumvise kandi uko Matatiyasi, abana be hamwe n’umuryango we banze kohoka ku bigirwamana n’ubutware bizezwaga, baremera bafata iy’ubuhunzi. Bahisemo guhungira no kujya gutura mu butayu aho gutura no gukorera mu buhumane-ubugomeramana.
Amaherezo, Imana iraganza
Mu isomo rya none twumvise ko amaherezo Imana itsinda. Ikibi kirakangata, kigatuma ab’imitima yoroshye bacika ururondogoro ndetse bagahebera urwaje n’ibyo gusenga bakabireka. Nyamara abihanganye bagakomera ku butwari, ubudahemuka, Uhoraho arabigaragariza. Imana ntiyahwemye kurengera no kwigaragariza umuryango wayo wanyuze mu bikomeye. Ubu noneho babonye agahenge.
Mu gahenge ntibadamaraye. Hari abo amahirwe ahuma amaso bakibagirwa Uhoraho. Hari n’abo ibyago n’ibibazo bigamburuza ku kwemera. Yuda n’abavandimwe be, bashimiye Uhoraho, we ubafashije gutsinda abanzi babo. Iryo shimwe barigaragaje basukura kandi bagangahura ingoro y’Imana yahindanyijwe n’abapagani. Ibi kandi bijyana no gusukura ingoro zacu bwite Imana yifuza guturamo: imibiri yacu ni ingoro ya Roho Mutagatifu. Tureke Yezu ayisukure nk’uko yirukanye mu Ngoro y’Imana ubusambo, ubucogocogo n’indi mirimo yose itaberanye n’ahatagatifu.
Dusane, dusukure kandi twige gusubiza Imana ishema ryayo
Hirya no hino twumva cyangwa tubona imyitwarire imwe n’imwe itesha agaciro ukwemera kwa Gikirisitu cyangwa ihindanya Ingoro y’Imana. Ingero: Hari abagome bahiga bukware Isakaramentu ry’Ukarisitiya kugira ngo barinyanyagize cyangwa barikoreshe mu mico ya gipagani. Hari abamenagura cyangwa bakiba amashusho matagatifu. Hari abiba ibikoresho byo mu Kiliziya. Ibindi: abakoreramo ibikorwa biteye isoni: kwiciramo abantu, kuhasambanira, kuharunda imyanda yo mu misarane…Ibi byose turabyumva mu biguhu birwanya Kiliziya. Hari n’abajya kuganiriramo, gutereteraniramo, gupangiramo za affaires, kuvugiramo no kohereza ubutumwa (butari ubw’ubutabazi bukenewe) ku matelefoni, n’ibindi. Hari n’abahagurukiye gusenya Ingoro-bantu z’Imana: abo ni abemeza amategeko n’abashyira mu bikorwa gahunda zo gukuramo inda ku bushake (kwica umwana ukiri mu nda ya nyina). Abo bose baba bari gusenya no kurimbura Ingoro y’Imana. Hari n’abiyemeza nkana guhumanya ingoro-muntu y’Imana: abo ni nk’abiyahuza ibiyobyabwenge, abasinzi, abagwa ivutu kubera ibiribwa n’ibinyobwa birenze ibikenewe n’umubiri. Abo bose batiramira, batifata haba imbere y’irari ry’umubiri, haba imbere y’ibiribwa n’ibinyobwa baba bahindanya Ingoro y’Imana.
Twakora iki: Ni ngombwa gusenga cyane kandi neza, kwitabira Misa, gushengerera Yezu muri Ukaristiya, kwiziga-kwitsinda, kwigomwa, kwibabaza, gushaka Penetensiya kenshi kandi neza, kurinda no kuba ijisho rya za kiliziya (Ingoro) zacu…Ibi n’indi migenzo myiza ni yo yonyine yifitemo ububasha bwo kugangahura, gusukura no gutagatifuza ingoro y’Imana mu bantu.
Ineza ya Yezu Kirisitu iraduhoreho maze duhore dutewe ishema no kwigumira mu Ngoro ye ntagatifu ari yo Kiliziya. Mutagatifu Andreya Dung-Lac na bagenzi be 117 bahowe Imana muri Viyetinamu ahagana mu 1615 kugera mu 1839, badusabire.
Padiri Théophile NIYONSENGA


text:
Kugirango umubiri wacu ukore ukenera ibiwutera imbaraga. Muri byo rero ku isonga hazamo ibinyasukari dore ko ku ijanisha, imbaraga umubiri ukoresha hagati ya 45% na 65% zituruka mu binyasukari.
Iyo havuzwe ibinyasukari ushobora guhita wumva ibyokurya cyangwa kunywa biryohereye nyamara sibyo gusa kuko habaho n’ibitaryohereye cyane ariko bikabamo ibinyasukari.
Ibinyasukari biri mu ntungamubiri nini eshatu arizo ibinyasukari, ibinure cyangwa ibinyamavuta na poroteyine. Byose bikaba isoko y’imbaraga umubiri ukoresha, ariko ibinyasukari bikaba biyoboye urutonde.
Iyo isukari umubiri utayikoresheje ihindukamo glycogen ibikwa mu mwijima no mu mikaya, nuko umubiri wayikenera kandi ikaba itabonetse mu byo twariye, ugahindura ya glycogen ikongera kuba isukari.
Umuntu mukuru akenera garama zitari munsi ya 135 z’ibinyasukari ku munsi, kandi buri garama imwe itanga ingufu zingana na 4 calories. Gusa ubusanzwe bigendera ku mikorere yawe kuko umuhinzi ntazakenera amasukari nk’umukozi wo mu biro. Gusa dufashe nk’urugero rwa 1800calories, usabwa kurya ibinyamasukari bitari munsi ya 202g ariko nanone ntibirenge 292g (ni ukuvuga 45% na 65%). Icyakora abarwaye diyabete basabwa kutarenza 200g z’ibinyasukari ku munsi naho abagore batwite ntibarenze 175g.
Amoko yibinyasukari
Ibinyasukari bisangwa mu moko menshi y’amafunguro, yaba ay’umwimerere ndetse n’avuye mu nganda. Ibi bituma ibinyasukari nabyo bijya mu moko abiri y’ingenzi:
- Ibinyasukari bibi
- Ibinyasukari byiza
Ibinyasukari bibi bikaba biboneka mu bifunyango (amandazi, imigati, keke, n’ibindi biri mu bwoko bumwe), ibyokunywa bya soda nka fanta, sprite n’ibindi usangamo gaz, ndetse no mu binyuzwa mu nganda nk’umuceri n’ifarini y’ingano. Ibi bibamo isukari yoroshye ihita ikoreshwa n’umubiri ingaruka zabyo ahanini zikaba umubyibuho udasanzwe n’indwara zafata umutima.
Naho ibinyasukari byiza biboneka mu byokurya bitanyujijwe mu nganda harimo ibinyampeke byuzuye (amasaka, ibigori, ingano, umuceri, … ) imbuto mu moko yazo yose, imboga, ibinyamisogwe n’ibinyamafufu. Ibi umubiri ubikoresha gacye gacye bikawugirira akamaro kanini kuko bigizwe n’uruvange rw’amasukari y’umwimerere.
Akamaro ku buzima
Ibinyasukari uretse kuduha ingufu umubiri ukeneye nyamara kandi bifite n’akandi kamaro byaha umubiri wacu.
1. Ubuzima bwo mu mutwe
Abahanga mu mirire bavuga ko ibinyasukari bigira akamaro mu ikorwa ry’umusemburo wa serotonin uyu ukaba umusemburo ukoreshwa n’ubwonko ukagira akamaro ko kurwanya kwiheba, kwigunga, umujinya ndetse n’agahinda gasaze
Kandi bifasha mu kwibuka, kwitegereza no gushyira ibintu ku murongo.
2. Kugabanya ibiro
Nibyo koko ibinyasukari bituma umubiri wacu ugira ingufu nyamara kandi ibinyasukari nanone bifasha umubiri wacu mu kugabanya ibiro. Impamvu ni uko ibinyasukari by’umwimerere byinshi cyane cyane imboga n’impeke zuzuye bibamo fibre zituma wumva uhaze nuko bigatuma umubiri ukoresha ibinure byawo mu kongera imbaraga, bityo ibiro bikagabanyuka.
Nubwo benshi bakunda amafunguro atarimo ibinyasukari byinshi iyo bifuza gutakaza ibiro, nyamara usanga nyuma y’umwaka bya biro bigarutse mu gihe uwakoresheje amafunguro arimo amasukari y’umwimerere ibiro bye bigabanyuka buhoro ariko ntibiziyongere nyuma.
3. Ubuzima bw’umutima
Ibinyasukari ntibibamo cholesterol nuko bigatuma kubirya bigabanya cholesterol mbi mu mubiri kuko ahanini ibirimo fibre bifasha igogorwa kugenda neza kandi igogorwa rifashwa n’indurwe ikaba ikozwe na cholesterol ku gipimo cya 50%, bityo uko ikorwa nyinshi niko cholesterol igabanyuka.
Mu gihe utinjiza ibinyasukari mu mubiri
Kurya ibitarimo ibinyasukari bituma umubiri wawe ubura isukari ariyo ibyara ingufu nuko ukitabaza poroteyine ngo iwufashe kubona ingufu. Ibi bitera kubura isukari mu mubiri, bikagira ingaruka zo gucika intege, ikizungera no kunanirwa mu mutwe. Bituma kandi impyiko zinanirwa nuko ugasanga urihagarika ubabara rimwe na rimwe ndetse bishobora kugutera kwituma impatwe
Ni uruhe rugero rw’ibinyasukari narya
Mu kurya usabwa kwinjiza ibinyasukari byinshi kurenza ibindi bice by’intungamubiri ariko nanone ukibuka gukoresha ibinyasukari byiza by’umwimerere nkuko twabibonye hejuru.
Ku isahani yawe, kimwe cya kabiri kibe kigizwe n’imboga mu moko yazo yose (si uruvange rwa zose ahubwo izo wahisemo uwo munsi) hano twibutse ko imboga Atari dodo cyangwa imbwija gusa ahubwo harimo na za karoti, imiteja, intoryi, ibitonore, urunyogwe n’ibindi.
Hanyuma kimwe cya kane cy’isahani ushyireho ibinyamafufu n’ibinyampeke ariko byuzuye (ibijumba, ibirayi, umuceri, ingano, n’ibibikomokaho, ibigori, amasaka n’ibibikomokaho, … )
Kimwe cya kane gisigaye hajyeho ibitanga poroteyine harimo ibikomoka ku matungo nk’inyama,amafi, amata, amagi n’ibindi
Ku ruhande ube wateguye imbuto, kandi umenye ko kurya imbuto uko zakabaye biruta kunywa umutobe wazo.
Biracyaza


text:
IBIBAZO URUBYIRUKO RWIBAZA
Nakora iki ngo ntegeke uburakari?
Ibibazo wakwibaza
Ese ukunda kurakara?
Sinjya ndakara
Rimwe na rimwe
Buri munsi
-
Ese urakara mu rugero rungana iki?
Sindakara cyane
Ndarakara cyane
Ndarakara bikabije
-
Ni nde ukunze kurakarira?
Umubyeyi
Uwo muvukana
Incuti yawe
-
Niba usanze ukwiriye gutegeka uburakari bwawe, iyi ngingo iragufasha! Banza usuzume impamvu ari ngombwa gutuza mu gihe hagize ukurakaza.
Impamvu ari ngombwa
Bituma umererwa neza. Mu Migani 14:30 havuga ko “umutima utuje utuma umubiri ugira ubuzima bwiza.” Hari igitabo cyavuze ko “uburakari bushobora gutera indwara z’umutima.”—Journal of Medicine and Life.
Incuti zawe. Bibiliya igira iti “ntukagirane ubucuti n’umuntu ukunda kurakara, kandi ntukagendane n’umuntu ukunda kugira umujinya mwinshi” (Imigani 22:24). Niba ukunda kurakara, ntuzatangazwe no kuba abantu bakwinuba. Jasmine yaravuze ati “nutitoza gutegeka uburakari bwawe, incuti nziza zizagucikaho.”
Uko abandi bakubona. Ethan ufite imyaka 17 yaravuze ati “iyo ukunda kurakara, abandi barabibona, bagahindura uko bakubona.” Ibaze uti “nifuza ko abandi bambona bate? Ese nifuza ko bambona nk’umuntu w’umunyamahoro cyangwa nk’igisasu cyenda guturika?” Bibiliya iravuga iti “utinda kurakara aba afite ubushishozi bwinshi, ariko unanirwa kwihangana yimakaza ubupfapfa.”—Imigani 14:29.
Icyo wakora
Suzuma imirongo y’Ibyanditswe iri hasi aha n’ibitekerezo abantu batanze maze wibaze ibibazo biri kumwe.
Imigani 29:22: “Umuntu ukunda kurakara abyutsa amakimbirane, kandi ukunda kugira umujinya agwiza ibicumuro.”
“Nkiri muto, gutegeka uburakari bwanjye byarangoraga. Bene wacu bo kwa papa bagira ikibazo nk’icyo. Bituri mu maraso. Rwose gutegeka uburakari bwacu biratugora.”—Kerri.
Ese nkunda kurakara? Niba nemera ko hari icyo nakoze kugira ngo ngire imico myiza, byaba bikwiriye kuvuga ko nta cyo nakora ku ngeso mbi mfite?
Imigani 15:1: “Gusubizanya ineza bihosha uburakari, ariko ijambo ribabaza ribyutsa umujinya.”
“Ibanga ni ukwitoza gutegeka ibyiyumvo byawe. Niwitoza kuba umugwaneza kandi ukibanda ku byiza, gutegeka uburakari bwawe ntibizakugora.”—Daryl.
Kuki nagombye kwitondera cyane uko mpita nsubiza mu gihe hagize undakaza?
Imigani 26:20: “Ahatari inkwi umuriro urazima.”
“Iyo nshubije umuntu mu bugwaneza bituma atuza, tukaganira neza tutarakaye.”—Jasmine.
Ni mu buhe buryo ibyo mvuga n’ibyo nkora bishobora gutuma ibintu birushaho kuzamba?
Imigani 22:3: “Umunyamakenga iyo abonye amakuba aje arihisha, ariko utaraba inararibonye arakomeza akagenda agahura n’akaga.”
“Hari igihe biba ngombwa ko mba ngiye kugira ngo mbone akanya ko gutekereza ku byabaye, hanyuma nkaza gukemura ikibazo maze gucururuka.”—Gary.
Mu gihe havutse intonganya, kuki byaba byiza wigendeye ariko nanone utagaragaje ko urakariye uwo mwavuganaga?
Yakobo 3:2: “Twese ducumura kenshi.”
“Twagombye kubabazwa n’amakosa yacu kandi tukayavanamo isomo. Mu gihe ducitswe tugomba guhita twigarura kandi tukiyemeza kuzitwara neza ubutaha.”—Kerri.
Inama: Ishyirireho intego. Iyemeze kuzamara igihe runaka, wenda nk’ukwezi, utarakaye. Jya ugira aho wandika uko witwaye maze urebe niba intego yawe wenda kuyigeraho.


text:
Mu minsi ishize mu Rwanda hasojwe irushanwa rya Miss Rwanda 2019 ryavugishije abantu batari bake ndetse risiga n’umugani by’umwihariko kuri Mwiseneza wakunzwe cyane na Miss Mutesi Jolly wavuze icyongereza kitazwi na benshi kuri Finale.
Kuri uyu wa 7 gashyantare, Miss Jolly yari yatumiwe mu kiganiro kuri KT Radio aho yabajijwe ibibazo bitandukanye bijyanye ni iri rushanwa yarabereye umukemurampaka ndetse asabwa no kugira icyo avuga kuri Mwiseneza Josiane wavuzwe cyane ndetse akanakundwa n’abatari bake mu irushanwa ry’uyu mwaka, asabwa no kugira icyo avuga ku bitekerezo bya bamwe na bamwe barimo na Ange Kagame umukobwa wa perezida wa Repubulika.
Igitekerezo cy’umuntu si igipimo cy’imyumvire myiza...
Miss Jolly agendeye ku gitekerezo cya Ange Kagame cyasabaga kujya bakoresha Ikinyarwanda gusa mu gihe babaza abakobwa bahatanira ikamba cyangwa bagashyiraho abasemuzi, yagaragaje kumirwa no gutangara asa n’umwenyuramo gake ati “ Ese wowe uravuga ngo umuntu wenda najya mu marushanwa mpuzamahanga azashake umusemuzi..., ese mugihe kingana iki? ninde se uzishingira kwishyura ibyo byose? ese ubundi ubwo bushobozi buhari wakwishimira kujya kwerekana ko abakobwa bo mu Rwanda bazi kuvuga ururimi kavukire gusa? Dukeneye kohereza umuntu uzi guhatana utarya indimi. ”
Yakomeje agira ati “Abantu bakunda guhagarara ku bitekerezo byabo, ariko igitekerezo cyawe ntabwo ari igipmo cy’imyumvire myiza abantu bagomba kugenderaho..., kimwe nuko ushobora gutanga igitekerezo cyawe ikaba nziza bitewe nuko ufite ubumenyi buhagije ikaba nziza kimwe nuko ushobora kugitanga ufite ubumenyi buke ugasanga watandukiriye...”
Mwiseneza Josiane nta gitangaje mubonamo
Abajijwe kuri Mwisenza Josiane washyuhije irushanwa ry’uyu mwaka mu buryo budasanzwe, yavuze ko ntakidasanzwe amubonamo atandukaniyeho n’abandi bahataniraga ikamba. Yagize ati “Josiane yahatanaga nkabandi bose, nta kidatangaje ndetse nta n’umwihariko mubonamo...., Yari kimwe nkabandi bose, yarafite amahirwe nkabandi bose..., cyakoze icyo namuvugaho nuko yigiriye icyizere agatinyuka nibwo budasa nasa n’umuvugaho, yaratinyutse yereka n’abandi bakobwa bose ko bishoboka”
Irushanwa rya Miss Rwanda 2019 ryakurikiwe no guha inkwenene n’uyu Miss Mutesi Jolly waruri mu kanam nkemurampaka biturutse ku ijambo rikocamye yavuze mu rurimi rw’icyongereza ubwo yabazaga ikibazo umwe mu bahataniraga iri kamba.


text:
Ubutumwa bw’ihumure, Pasiteri Habyarimana Desire
Yanditswe na:
Ubwanditsi
2021-04-08 06:41:29
Muri iki gihe twibuka ku nshuro ya 27 Jenoside yakorewe Abatutsi, umuryango wa
agakiza.org na Seek and Save Humanity ministry, SSHM dufashe mu mugongo abacitse ku icumu rya Jenocide yakorewe abatutsi.
Turasaba Imana ngo ikomeze kububaka mu mwuka, amarangamutima n’ umubiri.
Erega hariho ibyiringiro yuko igiti iyo gitemwe cyongera gushibuka, Kandi kikajya kigira amashami y’ibitontome. Yobu 14:7
Kumenya Kristo, biduha ibyiringiro byo gushibuka kuko imbaraga zamuzuye mu mva zizabasha kuzura ubuzima bwacu bw’umwuka, ubugingo n’umuburi.
"Hashimwe Imana y’Umwami wacu Yesu Kristo ari yo na Se, ari na yo Data wa twese w’imbabazi n’Imana nyir’ihumure ryose, iduhumuriza mu makuba yacu yose kugira ngo natwe tubone uko duhumuriza abari mu makuba yose, tubahumurisha ihumure twahawe n’Imana" 2 AKorinto 1:3-4
Ahari kurira kwararira umuntu, bwacya mu gitondo impundu zikavuga:
https://www.agakiza.org/Ahari-kurira-kwararira-umuntu-bwacya-mu-gitondo-impundu-zikavuga.html
Wareba kandi n’iyi nyigisho: Ahari kurira kwararira umuntu, bwacya mu gitondo impundu zikavuga
VIDEO
[email protected]


text:
Nubwo ikirayi ari ikiribwa tumenyereye, gikungahaye kuri byinshi: umunyu w’ubutare (fer) wongera amaraso, na potasiyumu ituma amaraso avura vuba.
Gifite n’umunyu wa kalisiyumu ikingira rubagimpande. Gifite proteyine na vitamini bituma kinogeka neza mu nda. Gifite imbaraga zikiza zirenze urugero.
Gufata ikirayi kinini, kugikamuramo umutobe, kuwuvanga n’ubuki. Ibyo bivura kuziba kw’amara, kwituma uribwa, kuribwa mu nda, kuva amaraso mu menyo, impatwe, rubagimpande, indwara ya goutte, kuribwa mu gifu, kugonga kw’amara, indurwe nyinshi mu gifu (ari na yo itera ikirungurira), kivura kandi impiswi n’ibisebe byo mu mara.
– Wagikoresha ugisiga aho uryaryatwa
– Wagisiga kandi ku bushye
– Igihe wishimagura, na bwo gisigeho
– Wagisiga ahantu hokera ku mubiri.
Amababi y’ikirayi uyatetse mu mazi, iminota 10 ukayaminina neza ukayicaramo ari akazuyazi, avura indwara ya karizo (hémorroïdes). Niba ari ifu y’amababi, ni akayiko gato muri litiro y’amazi. Iyo uyicayemo kandi bivura intandamyi zituma hasohoka amashyira, cyangwa ku mubiri uri kubyimbagirana.
Ikintu kivura mu kirayi ni:
– Solanine: amakakama afite urushyambashyamba, rwa rundi rutuma gisharira
– Pectine
– Acides Aminés hamwe n’umurenda wa albumine, zombi ni inyubakamubiri zikibamo.
Ushobora gufata kandi ikirayi kinini giketswe (coupée ou rappée), muri litiro y’amazi, ugashyiramo ubuki, ukanywa ikirahuri kinini, gatatu mu munsi (mu gitondo, ku manywa na nimugoroba). Ushatse kandi wakamuriramo indimu. Ibyo byagufasha ku ndwara zavuzwe harahuru.


text:
Washatse umugore wishimiye ndetse mwakoraga imibonano bikagenda neza. Nyamara nyuma bigize gutya ugize ikibazo urajya gutera akabariro wakishaka ukibura wanibona bikaza ari amazinga ukibaza ikiri kugutera kudashyukwa bikakuyobera. Bamwe bahita bagana farumasi zibegereye bakifashisha imiti, abandi bakagana abaganga bakabasuzuma bakabandikira imiti. Nyamara ukabona nubundi impinduka ntiziri kugaragara.
Iki ni kimwe mu bibazo bihangayikisha abashakanye ndetse bishobora kuzana umwuka ubi hagati yabo, aho umugore utihangana ashaka abamukemurira ikibazo nyamara hari ibindi ushobora gukora bikaba byacyemura iki kibazo cyane cyane mu gihe ari ikibazo cyaje nyuma utari ugisanganywe.
Hano tugiye kurebera hamwe ibyagufasha kongera gushyukwa neza ukabasha gukora imibonano neza hagati yawe n’uwo mwashakanye.
Bimwe mu byagufasha guhangana no kudashyukwa.
-
Ongera ibiganiro n’uwo mwashakanye
Ikintu cya mbere gishimisha abashakanye ni ibiganiro bizira amakemwa ndetse mu gihe gutera akabariro byanze, kuganira kuri iki kibazo ni wo muti wa mbere.
Mubwire ibiguhangayikishije ndetse n’ibyo wifuza. Abagore bamwe bacyeka ko kudashyukwa biterwa nuko uba utakimwishimiye akaba yakishinja amakosa atazi cyangwa akiyanga cyane cyane iyo hari impinduka yabaye ku mubiri we. Muganire kuri byose kandi mufatanye gushaka umwanzuro munakomezanye.
2. Gerageza kuruhuka no gutuza
Guhangayika, kwiheba ni bimwe mu biza ku isonga mu bitera kudashyukwa. Ndetse no gutekereza ko utari bushimishe umugore mu buriri koko bituma wishaka ukibura kuko ubwonko wamaze kubibumenyesha.
Niba hageze ko ukora imibonano witekereza ku bibazo ufite ahubwo umwanya wawe munini wushyire aho ngaho kuri icyo gikorwa. Kubanza kwinjiza umwuka mwinshi, gukorerwa massage y’umugongo nabyo bifasha mu gutuma utuza kandi igikorwa kikagenda neza.
3. Ongera urebe ibyiza biri ku wo mubana
Uribuka mugiteretana? No kumukoraho byonyine cyangwa kubona ikibero cye byakuzamuriraga ibyiyumviro. Gerageza ugarure ibyo bihe. Ikuremo ko mumenyeranye, kuba akwambarira ubusa imbere wibifata nk’ibisanzwe. Murebe nk’aho ari mushya imbere yawe, umusome nk’aho ari ubwa mbere, umukorakore wumva ko ari mushya.
Niba wari usigaye umusoma by’umuhango gusa, umukorakora kuko uziko ari ngombwa, noneho hindura ubikorere ko bikurimo. Ongera kandi umwanya mumara muri ibyo bikorwa by’imyiteguro nabyo bizatuma urushaho kuvumbura byinshi utari uzi kuri we.
4. Irinde imyitwarire yangiza ubuzima
Hari bimwe bishobora kukongerera ibyago byo kudashyukwa. Kugirango ikibazo cyo kudashyukwa kigabanyuke gerageza ibi:
- Niba wanywaga itabi rihagarike
- Gabanya ubwinshi bw’inzoga unywa, ndetse izikaze zo uzihagarike
- Irinde ibiyobyabwenge nk’urumogi, mugo n’ibindi binyuranye.
Hari imiti kandi ishobora gutera kudashyukwa neza. Niba byaraje nyuma yo gufata imiti runaka cyangwa mu gihe wayifataga wagana muganga mukabiganiraho. Imwe mu miti ivura ubwivumbure, ivura depression, igabanya uburibwe ndetse n’iringaniza umuvuduko w’amaraso ishobora kubitera. Gusa ntuzayihagarike utabibwiwe na muganga.
5. Gabanya ibiro ukunde siporo
Kugira umubyibuho ukabije ni kimwe mu bitera kudashyukwa ku bagabo benshi. Kugabanya ibiro no gukora siporo ni kimwe mu bifasha kongera kwishaka ukibona.
Ubushakashatsi bugaragaza ko siporo ya Kegel ari imwe muri siporo nziza zifasha abafite ikibazo cyo kudashyukwa.
6. Hanga udushya
Ntabwo uburiri ari bwo bwagenewe gukorerwamo imibonano gusa. Iwawe hose urahemerewe upfa kuba wisanzuye gusa. Muri salon mumaze gufungura, muri corridor muvuye guhaha, ahantu hose wabikorera kandi bikagenda neza hashakishe. Gerageza uhindure aho bikorerwa, uko bikorwa, igihe n’umwanya. Hari n’igihe akamenyero gatuma ubushake bugabanyuka.
7. Wicogora
Rimwe na rimwe hari igihe uburwayi buza bukagutindaho ukarambirwa. No kuri iki kibazo rero niyo waba ufata imiti ukabona nta gihinduka wirambirwa cyangwa ngo ucike intege kuko hari igihe ikibitera cyaba kitaramenyekana dore ko no kudashyukwa bishobora kwerekana uburwayi bw’umutima.


text:
Abaturage bo mu midugudu ya Bitare na Kiroba n’indi bihana imbibi mu Kagari ka Cyabagarura mu Murenge wa Musanze,Akarere ka Musanze barishimira ikiraro cyo ku muzi [umugezi] wa Kansoro utwara amazi ava mu ishyamba ry’ibirunga cyari kimaze iminsi itari mike cyarangiritse ariko ntigisanwe. Kuri ubu ngo impungenge baterwaga n’ icyo kiraro zashize.
Mu minsi ishize abanyuraga kuri iki kiraro babafataga nk’abiyahuzi, none cyabaye nyabagendwa .N’ababyeyi bahetse barakinyuraho
Ni nyuma y’icyumweru kimwe umunyamakuru wa ValueNews ageze kuri iki kiraro akaganira bakamugaragariza imbogamizi batewe no kwangirika kwacyo
Muri icyo kiganiro, bifuzaga ko nibura ubuyobozi bwabagurira ibiti bo bakabyishyiriraho Kuko ibi bihe by’imvura nyinshi byari bibateye impungenge.
Umunyamabanga nshingwabikorwa w’umurenge wa Musanze, Bwana Dushimire Yohani yabwiye VALUE NEWS ko iki kiraro Akarere gafite gahunda yo kucyubaka mu buryo burambye ariko mbere yaho kikaba gikoze by’agateganyo kugira ngo kibe gifasha abaturage.
Imvugo yabaye ingiro
Kuri iki cyumweru, tariki ya 19 Mata 2020 iki kiraro cyari cyatangiye kuba nyabagendwa kandi kigendwaho n’abaturage b’ingeri zose [Abakuru n’abato].Ubwo umunyamakuru wa VALUE NEWS yahageraga yasazne ndeste bamwe mu baturage bari kugifatiraho amafoto mu rwego rwo kucyishimira .
Umubyeyi witwa Nyirazireze Mariya w’imyaka 64 na Nyiramisa Laurence w’imyaka 68 babwiye Valuenews ko bishimiye kubona ikiraro cyakozwe kuko ngo icyariho cyabateraga ubwoba nk’abantu bakuru ariko ngo byagera ku bana bigahumira ku mirari.
Uwitwa Mirondo Jean Pierre w’imyaka 43 uturiye iki kiraro, akaba yarigeze no kukigwamo akavunika ukuguru ku buryo yamaze n’igihe cy’amezi abiri aryamye mu buriri, nawe yishimira ikorwa ryacyo ndetse by’ umwihariko agashimira itangazamakuru ryabakoreye ubuvugizi.
Agira ati “ Uko iki kiraro kimeze n’uko cyari kimeze ni amateka kuko ibyakozwe byaturenze. Icya mbere cyariho ibiti bibiri bishaje byacezaga ku buryo kuhanyura, byasabaga kwigengesera ariko ibiti bakoresheje urabona ko bikomeye cyane. Ni ibiti by’intangarugero, twishimye cyane kuko turaba tunyuraho mu gihe bataratwubakira igikomeye cy’isima”.
Mukamanzi Florence we avuga ko buri gihe bahoraga bikanga ko iki kiraro kizagwamo umuntu akahasiga ubuzima gusa ngo bashimishijwe nuko cyubatswe ntawe birabaho.
Yagize ati “ Kunyura ku biti bibiri byari kuri iki kiraro nabyo byaboze, byari bitubangamiye kandi biduteye n’impungenge ariko noneho kuba bashyizeho ibiti bishya kandi binini nibyo bidushimishije. Imvura yagwaga, tugategereza ko amazi yagabanuka mu muzi [umugezi] , tukabona kwambukiramo [Mu mazi]. Yatinda kugabanuka cyangwa se yakwiyongera ushiritse ubwoba agapfa guca kuri bya biti bibiri ariko dufite impungenge ko ashobora kugwamo akitaba Imana. None birakemutse. Imana ishimwe!!!!”
Uwitwa Kuradusenge Jeanette na Niyoyita Clémentine babwiye VALUE NEWS ko bazinduwe no kuza kureba uko cyubatswe nyuma yuko bumvise ayo makuru ariko ntibayashire amakenga .Kuradusenge ati “ Abakinyuzeho, batubwiye ko cyakozwe biradutangaza, tuza twirukanka tuje kureba ko cyakozwe koko, kuko cyari kitubangamiye ariko ubwo cyakozwe impungenge zariho ku baturage zirarangiye.”
Yakomeje agira ati “ Reba ko n’abana batahuruye baje kureba iki kiraro! Ni ibisobanuye ko twese byadutunguye kubona mu minsi itanu gusa umunyamakuru ahageze ikiraro gihita cyuzura, nawe turamushimiye.”
Umunyamabnanga nshingwabikorwa w’umurenge wa Musanze Dushimire Yohani yabwiye Valuenews ko ikiraro kitararangira gukorwa kuko ngo hari ibindi biti bagiye kongeraho ku buryo mu minsi itanu bizaba byarangiye byose burundu.
Iki kiraro kivugurwa cyari kimaze imyaka igera kuri ibiri gikozwe ku bufatanye n’umutoza w’ishyirahamwe ry’umukino w’amagare mu Rwanda, rizwi nka “ Fédération Rwandaise du Cyclisme au Rwanda ” rifite icyicaro mu mudugudu wa Gashangiro, akagari ka Kabeza, umurenge wa Cyuve mu karere ka Musanze.
SETORA Janvier.


text:
UWITEKA YADUKOREYE IBIKOMEYE
UBUTUMWA BWO KUGANIRAHO KU CYUMWERU, TARIKI YA 19/07/2020
IBICE BYO GUSOMA: Zaburi ya 126:1-6; Gut 30:1-10; 1 Pet 3:8-18
Bene Data muri Kristo-Yesu ndabaramukije! Hari hashize ibyumweru bigera kuri 18 tudateranira hamwe mu nsengero mu rwego rwo gukumira ikwirakwira ry’icyorezo cya Covid-19. N’ubwo icyo cyorezo kikitwugarije ariko uyu munsi dufite impamvu ikomeye yo gushima Imana kuko ubu byibura insengero zafunguwe bityo abujuje ibisabwa na Minisiteri y’ubuzima bakaba bemerewe gusengera hamwe. Uwiteka yadukoreye ibikomeye natwe turishimye. (Zaburi 126:3) Akira ishimwe Mana yanjye, kuko wakoze ibyo ntakekaga, ibyo kwizera kwanjye kutashyikiraga, n’umutima wanjye ntubitekereze!
Kuva kera hose gushima ni umuco w’Abanyarwanda. Uretse gushima Imana, n’umuntu wagize neza arashimirwa, akagabirwa ndetse akagirwa inshuti. Mu muco w’abizera natwe dushima Imana ku mirimo itandukanye idukorera. Ubwo Abayisiraheli bari bavuye mu bunyage i Babuloni aho bari barajyanwe ari imbohe bakamarayo igihe kingana n'imyaka 70 bashimye Imana. Ubwo Uwiteka yabagaruraga ngo bari bameze nk'abarota akanwa kabo kuzuye ibitwenge kuko Uwiteka yari abakoreye ibikomeye. Muri iyi minsi natwe twari tumeze nk’abatatanye ariko Imana ishimwe ko itigeze idukuraho amaso cyangwa ngo yirengagize ibyo dusaba: “Kuko amaso y’Uwiteka ari ku bakiranutsi, n’amatwi ye ari ku byo basaba.” (1 Pet 3:12) Dukwiye rero gushima Imana. Na none kandi ibyatubayeho bikwiye kugira isomo bidusigira-kurushaho gutinya Imana no kuyihindukirira: “Nawe uzahindukirire Uwiteka umwumvire, witondere amategeko ye yose ngutegetse uyu munsi.” (Gut 30:8)
Bene Data, burya gukora kw’Imana ni kugari cyane kuko ijya ikora n’ibyo twibwiraga ko bitashoboka: “ Nuko ibasha gukora ibiruta cyane ibyo dusaba ndetse n’ibyo twibwira byose nk’uko imbaraga zayo ziri zidukoreramo, icyubahiro kibe icyayo mu itorero no muri Kristo Yesu kugeza iteka ryose n’ibihe bidashira. Amena” (Abefeso 3:20-21) None se kuba mu Rwanda no muri Afrika iki cyorezo kitagize umuvuduko nk’uwo gifite ahandi nko muri Amerika n’Uburayi si Imana yabikoze?
Abahanga bari barangije gushyiraho akadomo ngo iki cyorezo nikigera muri Afrika kizadutsembaho! Hari igihe umuntu aba yarashyize akadomo ku bibazo bye, akumva ntakundi, yarabyakiriye, akumva ko n’Imana ntacyo yabikoraho! Ariko uyu munsi ndagira ngo nkubwire ngo na byabindi wari warashyizeho akadomo wumva ko nta maherezo yabyo, Imana yo irabishoboye, yashobora kubihindura mu izina rya Yesu-Kristo.
Mu Itangiriro igice cya15 guhera ku murongo wa mbere, Imana yabwiye Aburamu ko izamugororera, nawe ahita asubiza ati ingororano uzampa zizamarira iki kandi Eliyazari w’Umunyadamasiko ariwe uzaragwa ibyanjye, kuko nta mwana wampaye! Aburamu we yari yaramaze gushyiraho akadomo atazi ko ibyo Imana yibwira kumugirira ari ibyiza atari ibibi. Ubwo hari abavugaga ko Covid-19 izatsemba Abanyafurika hari n’abahanuzi (harimo n’abanyarwanda) bahanuye ko byarangiye umunsi w’imperuka wageze. Abandi Satani yababwiye ko iby’amatorero byarangiye Imana yayahannye akaba atazongera gukora. Ariko Imana ishimwe kuko Itorero ryayo ryakomeje umurimo ndetse rikongera kurushaho gushora imizi rihereye hasi mu muryango: “Erega nzi ibyo nibwira nzabagirira, ni ibyiza si ibibi” (Yeremiya 29:11)
Mwene Data, birashoboka ko n’ubwo twishimira ko insengero zafunguwe wowe wumva bitavuze ikintu kinini cyane kuko ahari hari ibibazo uri kunyuramo warebesha amaso y'umubiri ukabura igisubizo. Usigaye wisasira agahinda ukakiyorosa; ibyo kurya byawe ni amarira ariko humura. Humura Eliyazari siwe uzaragwa ibyawe! (Itang 15:4) Nawe ufite impamvu yo gushima kuko byibura ugihumeka! Ni ukuri nawe Uwiteka akubereye mwiza: Nimushimire Uwiteka yuko ari mwiza (Zab 106.1).
Mu gusoza iyi nyigisho nagira ngo twibaze iki kibazo: “Ibyiza Uwiteka yangiriye byose, Ndabimwitura iki?” (Zab 116:12). Ndibwira ko igisubizo Dawidi yatanze ari cyiza: akira agakiza; jya wiyambaza Imana kandi niba hari imihigo wahize wibuke kuyihigura niko gushima Imana gukwiriye. "Guhiga umuhigo ntuwuhigure birutwa no kutawuhiga" (Umubwiriza 5:4).
Amahoro Imana itanga aruta ayo umuntu wese yakwibwira age arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. Sehorana Joseph-Tel. 0788730061-E-mail: Sehojo2007@yahoo.fr
Last edited: 18/07/2020
Add a comment


text:
Akarere kubatse ibyumba by’amashuri 524 by’amashuri abanza n’ayo muri gahunda y’uburezi bw’ibanze bw’imyaka 9 n’ubw’imyaka 12 n’ibyumba 85 by’amashuri y’incuke.
Amashuri asaga 106 yaravuguruwe, hubakwa ubwiherero busaga 802, amashuri y’imyuga ariyongera mu rwego rwo kwigisha abanyarwanda b’ingeri zose, ni muri urwo rwego rwo kubaka amashuri y’imyuga, Akarere kubatse ishuri ry’icyitegererezo ry’imyuga (incubation center) rya Nyarutarama rifite ibyumba 24.
Hatanzwe mudasobwa 8162 mu mashuri abanza yo mu Karere ka Gasabo muri gahunda ya “One laptop per child”. Hubatswe inzu z’amacumbi ya mwarimu 15 mu mirenge inyuranye.
Amwe mu mashusho :
TVET Nyarutarama
TVET Bumbogo
GS Gikomero & GS Gisozi


text:
IGICE CYA 16
Hitamo kuyoboka Imana
1, 2. Ni ikihe kibazo ugomba kwibaza? Kuki kukibaza ari iby’ingenzi?
IGIHE wigaga Bibiliya, wamenye ko hari abantu bavuga ko basenga Imana ariko ugasanga bigisha cyangwa bagakora ibintu Imana yanga (2 Abakorinto 6:17). Ni yo mpamvu Yehova adutegeka gusohoka mu idini ry’ikinyoma, ni ukuvuga muri “Babuloni Ikomeye” (Ibyahishuwe 18:2, 4). None se uzakora iki? Buri wese muri twe agomba kwibaza ati “ese nifuza gusenga Imana nk’uko ibishaka cyangwa nifuza kuyisenga uko nari nsanzwe mbikora?”
2 Niba waramaze kuva mu idini ry’ikinyoma, ibyo ni byiza. Icyakora ushobora kuba ugifite ibisigisigi by’imigenzo n’ibikorwa by’idini ry’ikinyoma. Reka dusuzume bimwe muri ibyo bikorwa n’imigenzo, maze turebe impamvu tugomba kubibona nk’uko Yehova abibona.
GUKORESHA AMASHUSHO NO GUSENGA ABAKURAMBERE
3. (a) Kuki hari abo bigora kureka gukoresha amashusho mu gihe basenga? (b) Bibiliya ivuga iki ku bihereranye no gusenga Imana ukoresheje amashusho?
3 Hari abantu bamaze imyaka myinshi bafite amashusho mu ngo zabo bifashisha basenga Imana. Niba nawe ari uko, ushobora kumva udashobora gusenga Imana utayifashishije, ndetse ko byaba ari bibi rwose. Icyakora wibuke ko Yehova atwigisha uko twamusenga. Nanone Bibiliya ivuga yeruye ko Yehova adashaka ko tumusenga twifashishije amashusho.—Soma mu Kuva 20:4, 5; Zaburi 115:4-8; Yesaya 42:8; 1 Yohana 5:21.
4. (a) Kuki tutagombye gusenga abakurambere? (b) Kuki Yehova yabujije ubwoko bwe kugerageza kuvugisha abapfuye?
4 Hari abantu bagerageza gushimisha abakurambere babo. Hari n’igihe babasenga. Nyamara twize ko abapfuye badashobora kudufasha cyangwa kutugirira nabi. Nta handi hantu bajya kuba. Kugerageza kuvugana n’abapfuye biteje akaga, kuko ubutumwa bwose twabona busa n’ubuvuye ku bantu bacu bapfuye, mu by’ukuri buba buvuye ku badayimoni. Ni yo mpamvu Yehova yategetse Abisirayeli kutagerageza kuvugana n’abapfuye cyangwa gukora ikindi kintu icyo ari cyo cyose gifitanye isano n’abadayimoni.—Gutegeka kwa Kabiri 18:10-12; reba Ibisobanuro bya 26 n’ibya 31.
5. Ni iki cyagufasha kureka gusenga abakurambere no gukoresha amashusho mu gihe usenga Imana?
5 Ni iki cyagufasha kureka gusenga abakurambere cyangwa gukoresha amashusho mu gihe usenga Imana? Ugomba gusoma Bibiliya kandi ugatekereza witonze uko Yehova abibona. ‘Abyanga urunuka,’ akabona ko biteye ishozi (Gutegeka kwa Kabiri 27:15). Jya usenga Yehova buri munsi umusaba ko yagufasha kubona ibyo bintu nk’uko abibona, kandi ko yagufasha kumusenga mu buryo yemera (Yesaya 55:9). Wiringire udashidikanya ko Yehova azaguha imbaraga ukeneye, kugira ngo uce ukubiri n’ikintu icyo ari cyo cyose gifitanye isano n’idini ry’ikinyoma.
ESE BIRAKWIRIYE KO TWIZIHIZA NOHELI?
6. Kuki itariki ya 25 Ukuboza yatoranyijwe ngo bajye bayizihizaho ivuka rya Yesu?
6 Noheli ni umwe mu minsi mikuru izwi cyane ku isi kandi abantu benshi bazi ko ari umunsi mukuru wo kwizihiza ivuka rya Yesu. Nyamara Noheli ifitanye isano n’idini ry’ikinyoma. Hari igitabo kimwe gisobanura ko Abaroma b’abapagani bizihizaga ivuka ry’izuba ku itariki ya 25 Ukuboza. Abayobozi ba kiliziya bashakaga ko abapagani benshi baba Abakristo maze bemeza ko bazajya bizihiza ivuka rya Yesu ku itariki ya 25 Ukuboza, nubwo Yesu atavutse kuri iyo tariki (Luka 2:8-12). Abigishwa ba Yesu ntibizihizaga Noheli. Hari igitabo cyasobanuye ko nyuma y’imyaka 200 Yesu avutse, “nta muntu wari uzi neza igihe yari yaravukiye, kandi abantu bake gusa ni bo babaga bashishikajwe no kubimenya.” Kwizihiza Noheli byatangiye hashize imyaka ibarirwa muri za magana Yesu avuye ku isi.
7. Kuki Abakristo b’ukuri batizihiza Noheli?
7 Abantu benshi bazi ko Noheli n’imigenzo yayo, urugero nk’ibirori no guhana impano, bikomoka mu bapagani. Urugero, mu Bwongereza no mu bice bimwe na bimwe bya Amerika, hari igihe kwizihiza Noheli byari bibuzanyijwe kubera ko yakomotse mu bapagani. Umuntu wese wayizihizaga yarahanwaga. Ariko buhoro buhoro abantu bongeye kwizihiza Noheli. Kuki Abakristo b’ukuri batizihiza Noheli? Ni ukubera ko bifuza gushimisha Imana mu byo bakora byose.
ESE TWAGOMBYE KWIZIHIZA IMINSI MIKURU Y’AMAVUKO?
8, 9. Kuki Abakristo ba mbere batizihizaga iminsi y’amavuko?
8 Undi munsi mukuru abantu benshi bakunze kwizihiza ni uw’ivuka ryabo. Ese Abakristo bagombye kwizihiza iminsi y’amavuko? Iminsi mikuru y’amavuko ivugwa muri Bibiliya, yijihijwe n’abantu batasengaga Yehova (Intangiriro 40:20; Mariko 6:21). Iminsi mikuru y’amavuko yari igamije guha icyubahiro imana z’ibinyoma. Ni yo mpamvu Abakristo ba mbere babonaga “ko kwizihiza umunsi w’amavuko w’umuntu uwo ari we wese ari umugenzo wa gipagani.”—The World Book Encyclopedia.
9 Abaroma n’Abagiriki ba kera bemeraga ko hari umwuka wabaga uhari igihe umuntu yavukaga, kandi ko ari wo wamurindaga ubuzima bwe bwose. Hari igitabo kivuga ku by’iminsi y’amavuko cyasobanuye ko “uwo mwuka washyikiranaga mu buryo bw’amayobera n’imana na yo yabaga yaravutse ku munsi uwo muntu yavutseho.”
10. Kuki muri iki gihe Abakristo b’ukuri batizihiza iminsi y’amavuko?
10 Ese utekereza ko Yehova yemera iminsi mikuru ifitanye isano n’idini ry’ikinyoma (Yesaya 65:11, 12)? Oya, ntayemera. Ni yo mpamvu natwe tutizihiza iminsi y’amavuko n’undi munsi wose ufitanye isano n’idini ry’ikinyoma.
ESE INKOMOKO Y’UMUNSI MUKURU NTA CYO IVUZE?
11. Kuki abantu bamwe na bamwe bizihiza iminsi mikuru? Ni ikihe kintu cy’ingenzi kuruta ibindi wagombye kwitaho?
11 Hari abantu bazi ko Noheli n’indi minsi mikuru bikomoka mu bapagani, ariko bagakomeza kuyizihiza. Bumva ko iyo minsi mikuru ari uburyo bwiza baba babonye bwo kwishimana n’imiryango yabo. Ese nawe ni uko ubitekereza? Kwifuza kumarana igihe n’umuryango wawe, si bibi. Yehova ni we waremye umuryango kandi yifuza ko tubana neza n’abagize umuryango wacu (Abefeso 3: 14,15). Icyakora dukwiriye kwita cyane ku bucuti dufitanye na Yehova, aho kwizihiza iminsi mikuru y’idini ry’ikinyoma tugamije gushimisha bene wacu. Ni yo mpamvu intumwa Pawulo yavuze ati “mukomeze mugenzure mumenye neza icyo Umwami yemera.”—Abefeso 5:10.
12. Ni iyihe minsi mikuru Yehova atemera?
12 Abantu benshi bumva ko inkomoko y’umunsi mukuru nta cyo ivuze, ariko Yehova we si uko abibona. Ntiyemera iminsi mikuru ifitanye isano n’idini ry’ikinyoma, ishimagiza abantu cyangwa igihugu. Urugero, Abanyegiputa bari bafite iminsi mikuru myinshi y’imana zabo z’ibinyoma. Igihe Abisirayeli bavaga muri Egiputa, biganye umwe mu minsi mikuru yaho ya gipagani, maze bawita “umunsi mukuru wa Yehova.” Ariko ibyo byatumye Yehova abahana (Kuva 32:2-10). Nk’uko umuhanuzi Yesaya yabivuze, ntitwagombye ‘gukora ku kintu gihumanye.’—Soma muri Yesaya 52:11.
JYA URANGWA N’UBUGWANEZA MU GIHE USOBANURIRA ABANDI
13. Ni ibihe bibazo ushobora kwibaza mu gihe uhagaritse kwizihiza iminsi mikuru?
13 Iyo uretse kwizihiza iminsi mikuru, hari ibibazo byinshi ushobora kwibaza. Urugero: nabyifatamo nte abo dukorana bambajije impamvu ntizihiza Noheli? Nakora iki hagize umuntu umpa impano kuri Noheli? Nakora iki niba uwo twashakanye ashaka ko twizihiza umunsi mukuru? Nafasha nte abana banjye kugira ngo batababazwa n’uko batizihiza umunsi mukuru w’amavuko cyangwa undi munsi mukuru?
14, 15. Wakora iki mu gihe umuntu akwifurije kugira umunsi mukuru mwiza cyangwa akaguha impano?
14 Ni iby’ingenzi ko ushyira mu gaciro mu gihe uhitamo icyo wavuga n’icyo wakora uhuje n’imimerere. Urugero, niba abantu bakwifurije kugira umunsi mukuru mwiza, si ngombwa ko ubirengagiza. Ushobora kubabwira uti “murakoze.” Icyakora niba ubona umuntu yifuza kumenya byinshi kurushaho, ushobora kumusobanurira impamvu utizihiza uwo munsi mukuru. Ariko buri gihe ujye ubikorana ubugwaneza, amakenga kandi umwubashye. Bibiliya igira iti “amagambo yanyu ajye ahora arangwa n’ineza, asize umunyu, kugira ngo mumenye uko mwasubiza umuntu wese” (Abakolosayi 4:6). Ushobora kumusobanurira ko wishimira gusabana n’abandi no kubaha impano, ariko ko uhitamo kubikora mu kindi gihe atari mu minsi mikuru.
15 None wakora iki mu gihe umuntu aguhaye impano? Bibiliya ntitanga urutonde rw’amategeko tugomba gukurikiza, ariko ivuga ko tugomba gukomeza kugira umutimanama ukeye (1 Timoteyo 1:18, 19). Hari igihe umuntu uguhaye impano ashobora kuba atazi ko utizihiza uwo munsi mukuru. Ashobora no kukubwira ati “nzi ko utizihiza uyu munsi mukuru, ariko nifuzaga kuguha iyi mpano.” Ushobora guhitamo kwemera iyo mpano cyangwa kuyanga. Ariko icyo uzahitamo cyose, jya ukora icyatuma ukomeza kugira umutimanama ukeye. Ntitwifuza gukora ikintu icyo ari cyo cyose cyakwangiza ubucuti dufitanye na Yehova.
WOWE N’UMURYANGO WAWE
16. Wakora iki niba umuryango wawe wifuza kwizihiza iminsi mikuru?
16 Wakora iki se niba umuryango wawe wifuza kwizihiza umunsi mukuru? Ntugomba kubarwanya. Ibuka ko bafite uburenganzira bwo gukora ibyo bashaka. Jya urangwa n’ubugwaneza wubahe amahitamo yabo nk’uko nawe wifuza ko bubaha ayawe. (Soma muri Matayo 7:12.) Ariko se wakora iki niba umuryango wawe wifuza ko mwaba muri kumwe muri uwo munsi mukuru? Mbere yo kugira icyo ukora, jya ubanza usenge Yehova umusabe kugufasha gufata umwanzuro ukwiriye. Bitekerezeho kandi ukore ubushakashatsi. Ibuka ko wifuza gushimisha Yehova buri gihe.
17. Wakora iki kugira ngo ufashe abana bawe kumva ko nta cyo bahombye, mu gihe babona abandi bari kwizihiza iminsi mikuru?
17 Wafasha ute abana bawe mu gihe babona bagenzi babo bizihiza iminsi mikuru? Ikindi gihe ushobora kubategurira akantu kadasanzwe. Ushobora no kubazanira impano ubatunguye. Imwe mu mpano nziza cyane ushobora guha abana bawe ni ukumarana na bo igihe, ukabagaragariza urukundo.
SHYIGIKIRA IDINI RY’UKURI
18. Kuki tugomba kujya mu materaniro ya gikristo?
18 Tugomba kureka idini ry’ikinyoma, imigenzo yaryo hamwe n’iminsi mikuru yaryo kugira ngo dushimishe Yehova. Ariko nanone tugomba gushyigikira idini ry’ukuri. Twabikora dute? Uburyo bumwe ni ukujya mu materaniro ya gikristo buri gihe. (Soma mu Baheburayo 10:24, 25.) Amateraniro ni igice cy’ingenzi kigize ugusenga k’ukuri (Zaburi 22:22; 122:1). Iyo duteraniye hamwe duterana inkunga.—Abaroma 1:12.
19. Kuki ari iby’ingenzi ko ubwira abandi ibihereranye n’ukuri wize muri Bibiliya?
19 Ubundi buryo bwo gushyigikira idini ry’ukuri ni ukubwira abandi ibyo wize muri Bibiliya. Abantu benshi bababazwa n’ibintu bibi bibera ku isi. Kandi birashoboka ko hari bamwe muri bo waba uzi. Babwire ibyiringiro bihebuje ufite ku bihereranye n’igihe kizaza. Nugira akamenyero ko kujya mu materaniro ya gikristo ari na ko ubwira abandi ibihereranye n’ukuri kwa Bibiliya, amaherezo uzumva utacyifuza kuba mu idini ry’ikinyoma no gukurikiza imigenzo yaryo. Niwihatira gusenga Yehova mu buryo yemera, azaguha umugisha kandi uzagira ibyishimo.—Malaki 3:10.


text:
Ibikoresho Rusange Byo Mumujyi Byo Mumujyi Icyifuzo cyiki gishushanyo ni uguhuza amateka ya kera ya Egiputa hamwe na futuristic fluid methodology yo gushushanya. Nubusobanuro busanzwe bwibikoresho by’idini by’Abanyamisiri mu buryo bwuzuye mu bikoresho byo mu muhanda bitira ibiranga uburyo bwo gutembera aho nta shusho cyangwa igishushanyo cyihariye gishyigikiwe. Ijisho ryerekana abagabo n'abagore bagenzi babo mu kubyara Imana Ra. Ibikoresho byo mumuhanda rero byerekanwe muburyo bukomeye bugereranya ubugabo n'imbaraga mugihe isura yacyo igoramye yerekana uburinganire n'ubwiza.
Izina ry'umushinga : Eye of Ra', Izina ryabashushanya : Dalia Sadany, Izina ry'abakiriya : Dezines , Dalia Sadany Creations.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
INYIGISHO YO KU WA MBERE W’ICYUMWERU CYA 8 UMWAKA A.
AMASOMO: Sir 17,24-29; Zab 32(31),1-2,5,6,7; Mk 10,17-27
Bavandimwe abashoboye kuzirikana amasomo yo ku cyumweru cya munani mu mwaka A cyane cyane mu ivanjili (Mt 6,24-34) biyumviye uko Yezu mu mvugo yeruye atwibutsa ko ntawe ushobora gukorera Imana na Bintu. Bidufashe kongera kwemeza uwo dushaka gukorera niba ari Imana cyangwa Bintu.
Ushaka ubuzima bw’iteka yagombye kuba ari uwamaze guhitamo
Umuntu wumvikana mu ivanjili ya none (Mk 10,17-27) wagiye kureba Yezu yabajije ikibazo cyiza cyane. Ni ikibazo kigaragaza ko yari yarumvise bavuga ubugingo bw’iteka akanyurwa, yari azi uwamufasha kubugeraho, hari n’intambwe yari yarateye mu kugenda abugana igaragazwa n’uburyo yari yarakurikije amategeko, ariko nyamara yari ataramenya kubuhitamo neza no kuzinukwa icyamutambamira ngo abugereho. Yaracyibwibeshyaho atazi ko kubugeraho hari icyo bisaba ndetse gikomeye cyane: Kwizitura ku bintu akabifashisha abakene.
Ibintu ni byiza Nyagasani yarabiduhaye ngo bidufashe ndetse iyo bitasimbuye Imana ubifite akabisingirizamo uwabimuhaye biba ari ntako bisa. Ariko se ari abakire ari n’abakene ko tugenda dutsindwa mu kwizitura ku bintu kenshi ugasanga mu mutima wacu byenda kutubera Imana ariko wenda mu mvugo tubyamagana? Iyi mvugo nidufashe gusuzuma ukuntu abenshi dukurikira Imana ariko tumeze nk’uriya musore wagiye kureba Yezu : akazi keza ni agatuma mbona ibintu, ahantu heza ho gutura ni ahatuma nunguka ibintu, umuntu mwiza ni uzamfasha kugera ku bintu, kubaho neza ni ukubaho ntunze ibintu,..
Kurarikira Imana iyo bitarasumba kurarikira ibintu urugendo ruba rukiri rwose
Twe abakristu urugendo rwo kwifuza no guharanira ubuzima bw’iteka turugeze he? Guhora dusonzeye ubuzima bw’iteka no gusaba Yezu kenshi ngo abuduhe ni urugendo ntawe ubyuka ngo arare abigezeho, yewe si n’urugendo rw’ukwezi, rw’umwaka umwe. Ni urugendo rurerure. Kenshi twifuza icyiza,tugashyira nzira turwanira kukigeraho nyamara ntibitere kabiri tukagwa.
Ivanjili ya Kristu ikwiye kongera kutugarura ku kuba abantu basumbisha Imana byose, tukagera aho tuvuga ko muri Nyagasani byose tuba tubifite ku buryo kurarikira ibintu ari nko kuva mu ruzi ukarigata urume aka wa mugani w’abanyarwanda.
Irari ry’ibintu ntitwemere ko rituganza ariko tunibuke ko ari intangiriro y’urupfu rwa roho. Pawulo Mutagatifu yabibwiye Timote mu mpanuro nziza za gishumba:‘‘Naho abararikiye kurunda ubukire, bagwa mu mutego w’ibishuko no mu byifuzo byinshi by’ubucucu n’ubugiranabi, bya bindi biroha abantu mu butindi no mu cyorezo. Ni koko umuzi w’ibibi byose ni irari ry’Imari.’’(1Tim 6,9,10 a).
Niba koko umuzi w’ibibi byose ari irari ry’imari ndeste n’ibintu muri rusange, ntitwaba twibeshye tuvuze ko kurarikira Imana ari isoko y’ibyiza byose. Iyo nyota tuyiharanire, tubyibazeho kenshi kandi tunisabire imyumvire myiza itunganye yo gukura muri uko kuri.
Tugarukire Uhoraho inzira zikigendwa
Mwene Siraki mu nama ze nziza aratwibutsa ko abicuza Uhoraho abaha kwisubiraho. Aradusaba kugarukira Uhoraho twiyama ubuhemu .
Dusuzume mu buzima bwacu niba hari ubwo twaba twarasibye nka misa y’icyumweru twiruka inyuma y’ibintu, niba twaba twarabuze umwanya niyo waba muto wo gusenga twiruka inyuma y’ibintu. Twibaze niba kandi tutarigeze duhemukira abandi kubera ibintu bityo uwaremwe mu ishusho ry’Imana agata agaciro kubera ibintu,…
Nyagasani natwe aratureba akumva aradukunze kandi koko urukundo rwe ruhoraho iteka. Ababazwa no kutubona dushakira ituze n’ihirwe mu byaremye bishira tumuhigitse kandi ari we Rurema na Rugaba.
Urukundo n’impuhwe agira bidutinyure tumugarukire maze twifuze kumubonamo ubukungu busumbye ubwo dusanga mu bintu.
Nyagasani aduhe kugira umutima mushya uzirikana ko ari We Bukungu buruta byose bukwiye kurarikirwa kurusha ibindi byose.
Bikiramariya Nyina wa Jambo adusabire.
Padiri Fraterne NAHIMANA.


text:
NTA JAMBO IMANA IVUGA NGO RIHERE
IBICE BYO GUSOMA: Zaburi ya 144; Mika 5:2-5; Luka 1:26-38.
Ndabasuhuje bene Data bakundwa. Ndashimira Imana yongeye kunkoresha mu kubagezeho ijambo ryayo. Uyu munsi turaganira ku butumwa bugira buti: “NTA JAMBO IMANA IVUGA NGO RIHERE”.
NTIBISHOBOKA! Uko niko abantu benshi batari Abakristo bavuga iyo bumvise inkuru y’ivuka rya Yesu. Bumva ko kuba umukobwa w’isugi yarabyaye atarigeze abonana n’umugabo bidahuje na siyansi bityo bikaba bidakwiye kwemerwa. Nyamara ntibikwiye kwifashisha siyansi kugira ngo umuntu agaragaze ko ibitangaza bitabaho. Kwemera ko ibitangaza bishobora kubaho bisaba ukwizera si ikibazo cya siyansi. Icyakora koko birumvikana ko mu gihe umuntu yaba yumvise ku nshuro ya mbere inkuru ivuga ko Yesu yabyawe n’isugi, yakumva bimutangaje. Na nyina wa Yesu yaratangaye cyane ubwo marayika w’Imana yamubwiraga ati: “dore uzasama inda, uzabyara umuhungu uzamwite Yesu”. Mariya yaramubajije ati: “ibyo bizabaho bite, ko ntararyamana n’umugabo?” Nibwo marayika yamusobanuriye ko Imana yari gukora igitangaza binyuze ku Mwuka wayo Wera, yongeraho amagambo agira ati: “nta jambo Imana ivuga ngo rihere” (Luka 1:31, 34-37). Nta gushidikanya ko uwashyizeho uburyo abantu bashobora kororokamo yashobora no gutuma Yesu abyarwa n’umukobwa w’isugi. Iyaremye isanzure ikarigenera amategeko arigenga, ntibyari kuyigora gukoresha intanga ngore ya Mariya kugira ngo ivemo umwana utunganye. Twibuke kandi ko igihe Yesu yasamwaga mu nda ya Mariya, atari cyo gihe yatangiye kubaho. Mu buryo bwumvikana neza, Yesu yarivugiye ati: “navuye mu ijuru” (Yohana 6:38). Yesu yabanaga na Se mu ijuru kuva Imana igitangira kurema. Ni yo mpamvu Bibiliya imwita “inkomoko y’ibyo Imana yaremye” (Ibyahishuwe 3:14). Nta kintu gishyashya Imana ikubwira kuri yo, ni gishya kuri wowe ariko gisanzwe gihishwe mu mugambi wayo.
Abahanuzi bahanuye kuva kera ko Yesu azavuka. Hari abantu benshi babyumvishe barabitegereza ntibabibona kugeza bapfuye. Nyamara koko ntacyo Imana ivuga ngo gihere, kandi hahirwa uwizeye ko ibyo yabwiwe n’Umwami Imana bizasohora (Luka 1 :45). Mu gihe cyashyizweho, ibyo Imana yavuze birasohora (Itang 18 :14). Mugihe Aburahamu yatekerezaga ko yari akwiye kuba yarabonye umwana mu myaka yashize, Imana yo yari ifite igihe yashyizeho cyo kumuha umwana : « ... ariko isezerano ryanjye nzarikomeza na Isaka, uwo uzabyarana na Sara mu gihe nk’iki cy’umwaka utaha, kuko ari cyo nashyizeho (Itang 17:21). Bibiriya iravuga iti : “Kuko ibyerekanywe bifite igihe byategekewe, ntibizatinda kukigeraho kandi ntibizabeshya, naho byatinda ubitegereze, kuko kuza ko bizaza ntibizahera” (Habakuki 2:3).
Kubera ko Abayahudi bari bazi ibyo Yesaya n’abandi bahanuzi bari baranditse ku birebana na Mesiya, bari bamaze igihe kirekire bategereje ko aza. (Luka 3:15) Kuba muri Bibiliya harimo ubuhanuzi bwinshi bwavuze ibya Mesiya mbere yuko Yesu avuka, bigaragaza ko ibye ntawe ukwiye kubishidikanyaho. Yesaya yari yarahanuye ko Mesiya cyangwa Kristo yari kuzabyarwa n’umukobwa w’isugi. Intumwa Matayo amaze gusobanura ibitangaza byabaye mu gihe cy’ivuka rya Yesu, yaranditse ati : Nuko ibyo byose byabereyeho kugira ngo ibyo Umwami Imana yavugiye mu kanwa k’umuhanuzi bisohore ngo : « Dore umwari azasama inda kandi azabyara umuhungu, azitwa Imanweli”, risobanurwa ngo ‘Imana iri kumwe natwe’ » (Matayo 1:22-23; Yesaya 7:14). Nanone, Yesaya yahanuye ko Kristo yari kuzakomoka mu muryango wa Dawidi, avuga by’umwihariko Yesayi, se wa Dawidi. Kandi koko, Yesu yakomotse mu muryango wa Dawidi (Matayo 1:6, 16; Luka 3:23, 31, 32). Bityo, mbere y’uko Yesu avuka Marayika Gaburiyeli yabwiye Mariya nyina wa Yesu ati : “Imana izamuha intebe y’ubwami ya sekuruza Dawidi.” (Luka 1:32, 33; Yesaya 11:1-5, 10; Abaroma 15:12)
Abubaha Imana dufite isezerano rivuga riti: “Ni ukuri Uwiteka Imana ntizagira icyo ikora itabanje guhishurira abagaragu bayo b’abahanuzi ibihishwe byayo.” (Amosi 3:7) Nyuma y’imyaka myinshi abahanuzi bavuze ibyo kuvuka kwa Yesu byarasohoye. Amasezerano y'Imana ni imbuto itabasha kubora, n’aho isi yavaho ndetse n'ijuru rikavaho, icyo Imana yagusezeranyije ntigishobora gukurwaho n'inyuguti n’imwe. Niba hari ijambo Imana yakuvuzeho cyangwa hari isezerano Imana yagusezeranyije uhumure ibyo yavuze no kubikora izabikora. Ndagira ngo kandi nkubwire ko ibibi abantu bakuvuzeho cyangwa se bakuvugaho nta na kimwe kizasohora ku buzima bwawe ahubwo icyo Imana yagambiriye kuri wowe nicyo kizasohora. Niba hari icyo Imana yakuvuzeho ntacyo uzaba kitarasohora kuko icyo yanditse yaracyanditse, nticyavanwaho n’umuntu, inzangano cg ishyari. Ubushake bw’Imana ntibwakurwaho n’ubushake bw’umwana w’umuntu. Nagira ngo kandi nkwibutse ko ibyo Imana yakubwiye ntaho izajya gutira imbaraga zo kubisohoza. Umuntu ashobora kugusezeranya ati: “ejo nzaza kugusura” ariko hagera bikamunanira kandi koko ukabona ko atari we. Ariko Imana iyo yagusezeranije nta bundi bufasha ikenera, irihagije muri byose.
Imana yavuze kuri Kuro asigaje imyaka 113 ngo avuke, ivuga ko imwimikishije amavuta, ivuga ko azayubakira urusengero nta kiguzi ahawe kandi byarasohoye. (Yesaya 45: 1-2; 44:28) Imana yasezeranije Aburahamu umwana ashaje irabisohoza; yasezeranije Simiyoni ko atazapfa atabonye umukiza irabisohoza; yasezeranije Yerobowamu wari umukozi wo mu rugo kwa Salomo ko azaba umwami irabisohoza; hari n’abandi benshi yasezeranyije irabisohoza, ibyawe sibyo bizayinanira. Uyu munsi ndagira ngo nkubwire ko icyo Imana yavuze ku buzima bwawe yakivuze; nubwo abanzi bahagurukira kukurwanya ntacyo uzaba kuko nta jambo Imana ivuga ngo rihere. Humura; nubwo ubona bikomeye iyavuganye nawe ni iyo kwizerwa kandi manda yayo ntirangira ngo wenda ugire ubwoba ngo izashira idasohoje ibyo yakubwiye.
Mbere yo gusoza iyi nyigisho ndagira ngo dufate umwanya wo kwitekerezaho. Mbese wemera ko Imana ivuga? Niba ubyemera ubwo wemera ko ishobora no gutanga amasezerano. Niba utabyemera se kuki wumva mu byo Imana ishoboye byose yananirwa kuvugana n’ubwoko yaremye? Ese iyaremye iminwa yananirwa kuvuga? Niba se wemera ko Imana ivuga, yari yakuvugisha? Byashoboka ko Imana itaravugana nawe mu buryo bwihariye, ariko wibuke ko Imana yatanze amasezerano menshi binyuze mu Ijambo ryayo, kandi nawe ni ayawe. Icyo usabwa ni ugukiranukira Imana no kuyiguma hafi. Ubu ni bwo buryo nawe urindamo amasezerano yawe. No mu bisanzwe uramutse usezeranye n’umuntu ahantu muzahurira yagaruka akakubura ntacyo wamubaza. Iyo Imana iguhaye isezerano, hashobora gucamo ibintu byinshi bikomeye, Satani akazana amajwi menshi akwereka ko bitazaba; nawe wabona bitagenze uko wabitekerezaga ukiheba, ariko ntibikwiye. Nyamara dukwiye guhagarara ku munara tugategereza Uwiteka, kuko izina ry’Uwiteka ari umunara ukomeye kandi umukiranutsi uwuhungiyeho agakomera. (Hab 2 :1-3 ; Imig 18:10)
Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph (EAR Shyogwe)
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 19/12/2020
Add a comment


text:
Abana b’abakobwa bo mu Murenge wa Gisozi mu Karere ka Gasabo, bagaragaje ko hari abantu batandukanye barimo abasore n’abakobwa bakuze babashuka ko ibishishi byo mu maso bivurwa no gukora imibonano mpuzabitsina, baboneraho gusaba ababyeyi gutinyuka bakajya babasobanurira ubuzima bw’imyororokere kugira ngo batazagwa mu bishuko.
Aba bana bavuga ko bifuza ko ababyeyi babo bajya babigisha ibijyanye n’ubuzima bw’imyororokere aho kubibahisha kugira ngo bajye babasha kumenya amakuru nyayo y’imibiri yabo.
Ibi babigaragaje ubwo abokobwa 250 bavuka mu miryango itishoboye biga mu GS Gisozi II mu Karere ka Gasabo bashyikirizwagwa impapuro bakoresha bari mu mihango (Pads) na BRD ifatanyije n’umuryango ufasha abana batishoboye n’abo mu muhanda witwa Care and Help.
Bemeza ko ababyeyi babo bagira isoni zo kubigisha ubuzima bw’imyororokere ku buryo ari zimwe mu mbogamizi bahura nazo ndetse ko iyi mwumvire ari imwe mu ituma inda ziterwa abangavu ziyongera.
Ishimwe Kelyne wiga mu wwaka wa Mbere w’amashuri yisumbuye yagize ati “ Tujya duhura n’abantu bakatubwira ko ngo nk’ufite ibishishi aba agomba kubikizwa n’uko yakoze imibonano mpuzabitsina ariko umuntu akabura uwo yabibaza kuko ababyeyi bacu ntabwo bajya batubwira ibyo bintu ku buryo usanga ari nayo mpamvu abana benshi basigaye baterwa inda.”
Nisingizwe Anitha we yavuze ko Leta yagakwiye gukora ubukangurambaga bwo gushishikariza ababyeyi kwigisha abana babo ibijyanye n’imyanya myibarukiro kugira ngo batazajya bagwa mu bishuko.
Ati “ Twumva Leta yajya isaba ababyeyi gutinyuka bakatwigisha ibijyanye n’imyororokere aho kubiduhisha kuko uragenda umuntu akakubwira ngo ibyo bishishi bizakira ari uko usambanye noneho ukaguma mu gihirahiro kuko n’uwo wagakwiye kubibaza ariwe mubyeyi wawe adashora kubikubwiraho.”
Mukangemanyi Mamille GS Gisozi II, nawe yasabye ababyeyi kuganiriza abana babo b’abakobwa ibijyanye n’imyanya y’imyibarukiro kugira ngo abajya bagwa mu bishuko.
Ati “Turabasaba kuganiriza abana kuko bajya bagwa mu bishuko bagatwara inda zitateganyijwe kubera ko batigeze babasobanurira neza uko imyanya y’imyibarukiro ikora ni ngombwa ko ababyeyi bakwiye gufata iya mbere bakaganiriza abana babo n’ubwo ku ishuri babyiga ariko buriya niyo umubyeyi ashyizeho akiwe akakaganiriza umwana umunsi k’uwundi bituma abana b’abakobwa batagwa mu busambanyi.”
Imibare iheruka y’igenzura ku mibereho y’abaturage (Demographic Health Survey) igaragaza ko mu 2020 abana batewe inda bakiri bato ari 19.701, mu gihe Urwego rw’Ubugenzacyaha, RIB, rugaragaza ko mu bantu bose bafatwa ku ngufu abarenga 2% ari abahungu.
Ni ibintu biteye inkeke ndetse uwashaka yabyita ishyano kuko uko imyaka igenda ihita ibibazo nk’ibi bigenda byiyongera.


text:
Ibidukikije
Inuma, Intashya, Ifundi, Ibishwi…Ku Isi Hari Inyoni MILIYARI 50
Abigeze kuba mu cyaro bazi amoko y’inyoni zo mu Rwanda atandukanye. Izizwi cyane ni inuma, ifundi, intashya, umununi, sakabaka, icyiyoni, serukobokobo n’izindi. Ariko se ku isi hari inyoni zingahe? Ubundi se ni akahe kamaro k’inyoni?
Abahanga mu kumenya ibiguruka baherutse kwanzura ko mu bushakashatsi bakoze basanze ku isi hari inyoni miliyari mirongo itanu( 50).
Izi nyoni ni nyinshi k’uburyo uzisaranganyije abatuye isi, buri wese yaba afite inyoni esheshatu kuko abantu batuye Isi muri iki gihe ari miliyari 7,8.
Inyoni zose zabaruwe zigabanyije mu moko 9,700.
12% by’aya moko agizwe n’inyoni zitarenze 5000 buri bwoko. Abahanga bo muri Australia batangiye gukusanya imibare yerekana ubwinshi bw’inyoni ziri ku isi guhera mu mwaka wa 2010 kugeza mu mwaka wa 2019.
Ni akazi bakoranye n’abandi bantu 600 000 batoranyijwe ku isi hose ngo babafashe kubona amafoto, amajwi n’amashusho y’inyoni zigaragara aho batuye.
Kimwe mu bintu bitangaje babonye ni uko burya inyoni nyinshi ku isi ari ibishwi.
Mu nyoni zose zabaruwe, ibishwi bingana na miliyari 1.6.
Igihugu cya mbere kibamo ibishwi bike ni u Bwongereza.
Ubushakashatsi bariya bahanga bakoze bugaragaza ko bashoboye kumenya 92% by’inyoni zose ziri ku isi, 8% zisigaye zikaba ari inyoni bigoye cyane kubona k’uburyo umubare wazo muto utagira ikintu kinini uhindura ku mibare rusange yabonetse.
Abahanga bavuga ko ubushashatsi nka buriya buzakomeza kugira ngo abantu bakomeze gushaka andi moko y’inyoni zituye isi.
Umwe muri bo witwa Dr Callaghan avuga ko kumenya umubare w’ikinyabuzima runaka kiri ku isi ari intambwe ya mbere yo kumenya kukirinda kwicwa ngo gicike ku isi.
Ubushakashatsi bwuzuye ku mubare w’inyoni bwasohotse mu kinyamakuru kitwa Proceedings of the National Academy of Sciences.
Abantu bakeneye inyoni kurusha uko zibakeneye…
Nta kintu kiri mu isanzure kidafitiye umuntu akamaro, yaba abizi cyangwa atabizi.
Ku byerekeye inyoni rero, burya zifitiye abantu akamaro kanini ndetse karimo ikibazo cyo gupfa no gukira!
Inyoni zirinda ko udukoko tw’inigwahabiri twagwira tukaba twinshi bityo tukaba twakwadukira abantu tukabateza indwara zibica.
Ibi zibirinda abantu binyuze mu kumira utwo dukoko, tukazibera ifunguro.
Iyo hataza kubaho inyoni ubwoko bw’imibu, amasazi, iminyorogoto n’izindi nigwahabiri(insects) ziba zarayogoje isi, abantu barashize!
Hari ubushakashatsi bwakozwe muri 2019 bwerekanye ko ku mwaka inyoni zirya inigwahabiri zipima toni ziri hagati ya 400 na 500 ku mwaka.
Inyoni kandi zigaburira abantu binyuze mu kubangurira ibiti byera imbuto cyangwa ibiti biribwa imizi( ibiti biribwa imizi hano urugero ni imyumbati n’ibijumba).
Nubwo akazi kenshi mu kubangurira imyaka gakorwa n’inzuki n’ibinyugunyugu, ariko inyoni zirya ubuki urugero nk’umununi zigira akamaro kanini mu kubangurira ibiti.
5% by’ibiti byera imbuto abantu barya biba byarabanguriwe n’inyoni.
Ninde wahakana ko inkongoro zigira akamaro mu gusukura isi dutuye binyuze mu kurya ibikoko byaboze?
Inkongoro zirya imbeba zapfuye, sakabaka nazo ni uko, ibizu( albatross), n’izindi nyoni zirya inyama…zose zigira uruhare rutaziguye mu gusukura isi cyane cyane amashyamba.
Iyo izi nyoni hamwe n’izindi nyamaswa zirya ibyaboze ziza kutabaho, hari indwara zari bwaduke mu bantu zirimo n’igituntu zikabibasira kurusha uko bimeze ubu cyangwa byahoze bimeze.
Hari ibimera byera tugasarura ariko inyoni ari zo zahinze. Iyo inyoni zitembera, zikava ku giti kimwe zikajya ku kindi, zikava mu ishyamba rimwe zikajya mu rindi kuryayo imbuto, hari izo zihanura.
Izihanutse rero ziramera, nyuma aho zimeze zirakura zikaba ibiribwa bw’andi moko y’ibinyabuzima n’umuntu ari mo.
Iyi niyo mpamvu amapera yo mu ishyamba hari igihe tuvuga ngo yarimejeje kandi burya aba yaratewe n’inyoni.
Ese wari uziko abakoze indege biganye ubugenge inyoni iremanywe?
Ibi byumvikana neza iyo usomye mu magambo arambuye icyo ijambo A.V.I.O.N bivuze mu Gifaransa: Appareil Volant Immitant l’Oison Naturel( imashini iguruka mu buryo bwigana inyoni).
Aka ni akandi kamaro inyoni zagiriye abantu mu kubafasha kumenya amategeko agenga kuyega mu kirere, ibyo bita aerodynamisme.
Mu by’ukuri rero abatekereje gutangiza ishami ryihariye ryiga imiterere y’inyoni muri za Kaminuza( ornithology) bagize neza.
Mu rwego rwa Science kandi amaso y’inyoni( tuyafasheho urugero) yifashishijwe mu gukora ibyuma bidasanzwe bita microscope n’ibyo bita telescope.
Abakoze microscope baganye imikorere y’ijisho ry’inyoni nto cyane bita ifundi.
Ijisho ry’ifundi rifite ubushobozi bwo kureba akantu gato cyane k’uburyo ifundi ishobora kubona urucenga( akamanyu gato k’umwumbati basekuye) rwihishe mu mucanga mwinshi.
Ifite ijisho ryagura ibintu bito cyane bikaba binini, ubu kandi nibwo buhanga utwuma twa microscope dukoranywe kugira ngo umuganga abashe kubona utukoko tutaboneshwa amaso masa y’umuntu tuba twihishe mu maraso, mu nkari no mu yindi myanda imuturukamo.
Ku byerekeye telescope, abahanga biganye ijisho ry’igisiga kinini kitwa kagoma( Eagle).
Ijisho rya kagoma rifite ubushobozi bwo kubona imbeba iri mu bilometero byinshi kandi yo iri hejuru cyane mu kirere.
Ubwo bushobozi nibwo buyifasha kumanuka igafata imbeba cyangwa urukwavu rwihishe mu mukenke mwinshi wo muri Pariki y’Akagera cyangwa ahandi.
Abahanga rero biganye uko ijisho rya kiriya gisiga rutura rimeze bakora icyuma gishobora kubona inyenyeri ziri mu bilometero miliyoni runaka iyo tutagera.


text:
Abo bahowe Imana bashyizwe mu gitabo cy’Abatagatifu Kiliziya yiyambaza, gusa ubwo bicwaga n’Umwami Kabaka Mwanga wari utwaye icyo gihugu hagati ya 1885 na 1887 bari 45 kuko bari kumwe n’abo mu Idini ya Angilikani 23.
Buri wa 3 Kamena Abanya-Uganda bahurira ahitwa Namugongo kuri Bazilika ya Mutagatifu Karoli Lwanga, ahiciwe abagera kuri 26 batwitswe ari bazima barimo n’uwo wahitiriwe.
Urugendo rw’abo 22 bagizwe Abatagatifu, rwatangiye ubwo Umufaransa, Cardinal Charles Lavigerie, wari warashinze Ihuriro ry’Abamisiyoneri b’Abafaransa yageraga muri Afurika mu 1874.
Cardinal Lavigerie yageze mu Bwami bwa Buganda mu 1879 ari kumwe na bagenzi be 10 bagiye mu bice bya Tanganyika, Kivu na Ituri nyuma y’uko ubusabe bwe bwemejwe na Papa Leo XIII. Ubwo bwami yabugezemo butwawe na Muteesa I Mukaabya Walugembe Kayiira.
Icyo gihe Abanya-Uganda bari bafite ubwami bukomeye kandi ari bwo bukize muri Afurika yo Hagati, abamisiyoneri bahitamo kuhatangirira kwigisha ivanjili kugira ngo babone abayoboke.
Umwami Muteesa ntiyakiriye neza abo Bera bari bafite n’imikorere idasanzwe, ariko bamusabye ibiganiro aza kubemerera ko agiye kureba abo yakira hagati ya Islam, Kiliziya Gatolika n’Abaporotestanti.
Nyuma y’aho gato Muteesa yisubiyeho maze mu Rukiko rw’ibwami avuga ko nta myizerere n’imwe yemera kwakira.
Amaze gutanga mu 1884 yasimbuwe n’umuhungu we Kabaka Mwanga wa Kabiri wari mu myaka 18. Kuko yari akiri muto yabanje kwemera ibiganiro n’Abazungu abana nabo, nyuma na we agenda abahunga atinya ko yazatakaza ubutegetsi kubera kuva ku myemerere gakondo.
Muri Mutarama 1885, Mwanga yafashe Abanya-Uganda batatu barimo Rugarama Joseph, Kakumba Mark na Serwanga Noah bari barayobotse Ivanjili abica urw’agashinyaguro asa n’utanga urugero. Mwanga yabakuyemo imbavu imibiri yabo arayitwika.
Mu Ukwakira uwo mwaka ubwo Musenyeri mushya wa Angilikani, James Hannington yazaga mu Bugande, yarafashwe arafungwa nyuma y’iminsi umunani we n’abo bari kumwe Mwanga ategeka ko bicwa.
Joseph Mukasa wari umuhuza wa Mwanga n’abamisiyoneri yamushinje kwica Hannington atamuhaye uburyo bwo kwisobanura, na we Umwami ahita ategeka ko bamuca umutwe. Yishwe ku wa 15 Ugushyingo 1885.
Charles Lwangwa wari warakiriye Ivanjiri, ku munsi w’urupfu rwa Joseph Mukasa we n’abandi bari barakiriye agakiza bagiye aho abapadiri babaga maze barabatizwa.
Mu ibanga rikomeye Padiri Siméon Lourdel yababatije barimo na Mutagatifu Kizito wari ufite imyaka 14 y’amavuko.
Karoli Lwanga yakoze ibikorwa bitandukanye birimo no kurwanirira abagore bafatwaga ku ngufu n’umwami Mwanga, ubwo ingoro ye yashyaga akajya kuba ku nyubako yari ku nkombe y’Ikiyaga cya Victoria.
Ku wa 26 Gicurasi 1886, abenshi mu bashinjwaga kuva kuri gakondo y’Abanya-Uganda bagejejwe mu rukiko, ari naho urugendo rwo kuba Abatagatifu rwatangiriye kuko benshi batinyutse bagahamiriza imbere y’umwami ko bazaguma mu bukrisitu kugeza ku gupfa kwabo.
Umwami yahise ategeka ko bajyanwa gufungirwa Namugongo. Abajyanywe bari abayoboke ba Kiliziya Gatolika 16 n’abangilikani 10. Bakoze urugendo rwa kilometero zirenga 10 bajyanwa baziritswe iminyururu n’imigozi.
Mu rugendo rutoroshye rusezera ku Isi, bagiye baririmba ari nako baherekejwe n’isengesho.
Ku wa 3 Kanama 1886, Karoli Lwanga wari waragiye ku ruhande rw’Abazungu hamwe n’abo bari kumwe i Namugongo, Umwami yategetse ko bicwa babanje gutwikwa ari bazima.
Mu magambo yavuze arimo gupfa, Mutagatifu Karoli Lwanga, yagize ati “Muri kuntwika ariko mumeze nk’abari kumenaho amazi”.
Kizito we agiye gupfa yasezeye agira ati “Murabeho nshuti, turi mu nzira yacu!”.
Byasaga n’aho yarimo atera imbaraga abababonaga batwikwa ngo batazacika intege zo gukorera Imana.
Uwishwe bwa nyuma muri abo Banya-Uganda bahowe Imana ni Jean Marie Muzeyi waciwe umutwe tariki 27 Mutarama 1887.
Mu 1920 Papa Benedigito XV yabashyize mu rwego rw’Abahire, ku wa 18 Ukwakira 1964 Papa Paul VI abashyira mu gitabo cy’Abatagatifu. Kuva icyo gihe buri wa 3 Kanama, Kiliziya Gatolika yizihiza Umunsi w’Abatagatifu bahowe Imana b’Abanya-Uganda.
Nyuma yo kubagira Abatagatifu, hashize imyaka itanu Papa Paul VI yabaye umupapa wa mbere usuye Afurika yo Munsi y’Ubutayu bwa Sahara, aje gushyira ibuye ry’ifatizo kuri Bazilika ya Mutagatifu Karoli Lwanga i Namugongo yuzuye mu 1975. Ubu isurwa n’amamiliyoni y’abaturutse hirya no hino mu Isi, ndetse na Papa Francis yarahasuye mu 2015.


text:
Umugabo witwa Moses Omondi wo mu gihugu cya Kenya arashakishwa n’inzego zishinzwe inyamanswa z’agasozi nyuma yo kwicira impyisi hafi y’umugezi uherereye mu murenge wa Kisumu, mu mudugudu wa Seme akaza kuyibaga akayirya.
Uyu mugabo yagiye guhiga iyi mpyisi yari imaze
iminsi izengereza abaturage bo mu gace ka Kogilo, yitwaje umuhoro. Icyaje kubatangaza
ni uko nyuma yo kuyica yakomerejeho akayibaga akanateka inyama zayo.
Uruhu rw’iyi mpyisi yaruyikuyeho arumanika ku mugozi uri inyuma y’inzu ye ari nacyo cyatumye abaturanyi be batangira gukeka ko yaba yabaze iyi nyamaswa.
Obote akimara kumenya ko abayobozi b’ikigo cyo muri Kenya gishinzwe inyamanswa z’agasozi bari kumushakisha yahise aburirwa irengero, cyakora asiga inyama nyinshi zayo yari asigaje kuburyo zimwe basanze yamaze kuzimanika ku gisenge cy’inzu ye yatangiye kuzumisha izindi zikiri hasi mu nzu.
Ababyeyi be baguye mu kantu bavuga ko batumva ukuntu yabashije kwica iriya nyamanswa isanzwe itinyitse n’uburyo yatekereje kuyikuraho uruhu akayirya.
Papa we witwa Ochola Hongo yagize ati “ Uyu mugabo asanzwe ari umuntu utapfa kwegera, ntitwashoboraga kugira na kimwe tubasha kumubuza mu byo yari yatekereje gukora”.
Uyu mubyeyi yasobanuye ko umuhungu we yari asanzwe ava mu rugo kare cyane agiye gushaka akazi gaciriritse yari asanzwe akora, cyakora ngo umunsi wo kwica iyo mpyisi yarazindutse cyane kuruta mbere agenda yerekeza aho bita Kombewa ari naho bivugwa ko impyisi zisanzwe zifite inzira zinyuramo zijya mu byaro byo hafi aho.
Hongo ati “Impyisi zirasanzwe muri aka gace kacu ndetse zikunda no kuvogera ubworozi bwacu. Umuhungu wanjye buriya yabonye bimaze kumurambira”.
src:Phxfeeds


text:
1
IBAZE UMUPFUMU KANDI INYUMA YE HAHAGAZE PADIRI UBWAMI KAZI BWO ARABUKWIYE ASA NEZA PE IYO UWO UMUPFUMU ATABIZAMO
iyi nkuru irasecyeje ngo umupfumu niwe wategetse ko runo ruhinja arirwo rusimbura se?biratangaje
Ni ubwa mbere numvishije Umwamikazi.Gusa tugomba kubaha Abagore kubera ko nabo bashoboye.Urugero,Abagore benshi bayobora neza,ndetse hari abarusha abagabo benshi kuyobora neza.Twavuga abahoze ari Prime Ministers: Margaret Thacher of England,Golda Meir of Israel,Indira Gandhi of India,Agatha Uwiringiyimana of Rwanda.Nubwo bimeze gutyo,hari ahantu habiri Imana ibuza abagore kuyobora.Aha mbere ni mu rugo.Muli Abakorinto ba mbere,igice cya 11,umurongo wa 3,havuga ko Umugabo ari Chef w'umugore.Aha kabiri ni mu nsengero.Imana ibuza Abagore kuyobora amadini n’insengero.Byisomere muli 1 Timote,igice cya 2,umurongo wa 12 na 1 Abakorinto,igice cya 14,imirongo ya 34 na 35.Kuba muli iki gihe abagore baba pastors ,bishops na Apotres,biba ari ugusuzugura Imana kuko ibibabuza. Ni icyaha nk'ibindi byose kizababuza kubona ubuzima bw’iteka muli Paradizo,nubwo Abadamu bayobora mu nsengero bibahesha agafaranga gatubutse. Ni bibi cyane gusuzugura Imana wishakira amafaranga.
1


text:
Ijambo ry'ikaze
Ibiro bya Gasutamo bigamije gutanga umusanzu ufasha Ikigo cy’Imisoro n’Amahoro kugera ku ntego zacyo zo gukusanya imisoro yose yakwa ku bicuruzwa bitumizwa mu mahanga, ku kiguzi cyo hasi no korohereza abafatanyabikorwa bakora ubucuruzwa bahabwa serivisi nziza kandi zinoze.
Ibiro bya gasutamo byihatira kugenzura ko imisoro n’amahoro byose byemewe n’amategeko byishyurwa hakurikijwe amategeko abigenga mu rwego rwo korohereza ubucuruzi mpuzamahanga n’ubwo mu gihugu ku buryo ishoramari rikorwa n’abo mu gihugu ndetse n’irikorwa n’abanyamahanga ryoroherezwa hazirikanwa ko abanyagihugu barindwa kugirwaho ingaruka n’ibikoresho fatizo cyangwa ibicuruzwa yabateza impanuka.
Intego z’ibiro bya gasutamo
Inshingano ya mbere y’ibiro bya gasutamo ni ugusuzuma, gukusanya no kwita ku misoro ikomoka ku bicuruzwa biva mu mahanga.Komeza


text:
Isomo rya 1: Igitabo cy’umuhanuzi Yeremiya 20,7-9
Uhoraho, wantwaye umutima, nanjye nemera gutwarwa.
Warangwatiriye, maze undusha amaboko.
Umunsi wose nahindutse urw’amenyo,
bose bangize iciro ry’imigani.
Igihe cyose ngize ngo ndavuze,
ngomba kurangurura ijwi,
nkamagana ububisha n’ubusahuzi.
Ijambo ry’Uhoraho ryambereye impamvu
yo gutukwa no kunnyegwa umunsi wose.
Ubwo nkibwira nti «Sinzongera kumucisha mu ijwi
kandi sinzasubira kuvuga mu izina rye»,
ariko mu mutima wanjye risa n’umuriro utwika
uvumbitse mu magufa yanjye;
nkagerageza kwipfukirana, ariko simbishobore.
Zaburi ya 62(63), 2, 3-4, 5-6, 8-9
Nyagasani, ni wowe Mana yanjye,
mpora ngushaka uko bukeye!
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe;
ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
ibitwenge bimpore ku munwa kubera ibyishimo,
maze ndirimbe nezerewe kubera ibisingizo byawe.
kuko utahwemye kuntabara,
nzavugiriza impundu aho nibereye mu gicucu cy’amababa yawe.
Nkwizirikaho n’umutima wanjye wose,
ukuboko kwawe kw’indyo kukandamira.
Isomo rya 2: Ibaruwa Pawulo intumwa yandikiye Abanyaroma 12,1-2
Bavandimwe rero, mbinginze ku bw’impuhwe z’Imana: nimuture imibiri yanyu, ibe igitambo nyabuzima, gitagatifu kandi kinyuze Imana; ngiryo iyobokamana ryabava ku mutima. Kandi ntimukigane ibi bihe turimo, ahubwo nimuhinduke, mwivugururemo ibitekerezo, kugira ngo muzajye mumenya neza ugushaka kw’Imana, ikiri cyiza, icyashimisha n’ikiboneye.


text:
Ikoranabuhanga rishya rigiye kwifashishwa ryatangirijwe mu nama yahuje RURA n’abayobozi batandukanye ba sosiyete zikora ubwikorezi bw’abantu n’ibintu kuri uyu wa Kabiri.
Abafite sosiyete zitwara abagenzi mu modoka rusange bahawe urubuga rw’ikoranabuhanga bashyiramo imyirondoro y’abashoferi bose bakoresha harimo nk’amazina, nimero za telefoni n’iz’indangamuntu, uruhushya rwo gutwara ibinyabiziga n’amasezerano y’akazi. Biteganyijwe ko aya makuru azanashyirwa ku makarita y’akazi y’abashoferi.
Uburyo bw’ikoranabuhanga bugiye kwifashishwa, bukubiyemo urutonde rw’amakosa n’ibihano ateganyirizwa haba ku mushoferi no kuri shebuja ukuriye sosiyete akorera.
Uretse kuba uru rubuga harimo uburyo bwo kwandikira ibihano abashoferi ku makosa bakoze, harimo n’ubwo kugenzura imyitwarire yabo ku buryo uzageza munsi y’amanota 50% azajya akurwa mu kazi ko gutwara abantu mu modoka rusange.
Sosiyete zitwara abagenzi na zo zifite aho zirebera amakuru azerekeye cyane cyane nk’igihe zaciwe amande yaturutse ku mikorere yabo wenda nk’igihe bakoreshaje imodoka zidafite ibyangombwa; icyo gihe zizajya zibona ubutumwa bugufi buzereka ikosa n’amande zaciwe.
Mu gihe umukozi wa RURA afatiye umushoferi mu makosa, azajya ahita ajya kuri urwo rubuga ashake imyirondoro ye ahitemo ikosa yakoze n’ibihano bijyanye na ryo maze ahite yohererezwa ubutumwa kuri nomero ye ya telefoni n’iy’umuyobozi wa kompanyi, bityo byorohere umukoresha kugenzura imyitwarire y’umushoferi akoresha kuko ubundi batabashaga kuyimenya.
Umuyobozi ushinzwe kugenzura Serivisi zo gutwara abantu muri RURA, Anthony Kulamba, yabwiye IGIHE ko iri koranabuhanga rije gufasha kubaka ubunyamwuga mu bashoferi.
Ati “Iri koranabuhanga rije gufasha kubaka ubunyamwuga mu bashoferi kandi iyo umushoferi akoze neza ibibazo biba bike mu gutwara abantu, akwiye kuba inyangamugayo akagira amanota ashimwa. Ubu rero nta buryo bufatika bwo kugirira icyizere umushoferi bwari buhari ariko aya manota azerekana umushoferi mwiza n’uwitwara nabi.”
Yanavuze ko abakoresha na bo hari icyo basabwa mu guharanira ko umukozi we akomeza kumera neza.
Ati “Umushoferi turamusaba gukora neza ariko na we hari icyo asaba kugira ngo ubuzima bwe bube bwiza, ni yo mpamvu twashyizemo n’uburyo bwo kureba niba abashoferi bafitanye amasezerano n’ibigo bakorera.’’
Kulamba yavuze ko RURA igiye kujya inakurikirana uburenganzira bw’abashoferi harimo nko guhemberwa igihe no guhabwa amasaha ahagije yo kuruhuka bityo birusheho gutuma banoza serivisi batanga.
Ikindi ni uko mu gihe abashoferi cyangwa ba nyiri sosiyete zitwara abagenzi bahanwe bakumva barenganye, muri iryo koranabuhanga bahawe uburyo bwo kugaragaza akarengane.
Binyuze muri iri koranabuhanga, umushoferi ushaka kuva muri sosiyete imwe ajya mu yindi na bwo uwamukoreshaga azajya abanza abyemeze, ibi na byo ngo bizatuma bitwara neza kuko bazaba bazi ko nibajya kugenda bizemezwa n’ababakoreshaga mu gihe ngo hari abakoraga amakosa bagahita bimukira ahandi.
Umuyobozi wa Jali Transport Ltd, Twahirwa Innocent, yavuze ko iri koranabuhanga rizabafasha gucunga abakozi babo no kubarengera kuko ngo hari igihe bajyaga barenganywa.
Ati “Mu micungire y’abashoferi twari dukeneye iri koranabuhanga, bizanadufasha kurengera abashoferi kuko hari aho byagaragaraga ko bitirirwaga amakosa batakoze ariko iri koranabuhanga nirimara gukoreshwa ntabwo ibibazo byo kuvuga ngo kanaka yambeshyeye bizongera kubaho.”
Yakomeje agira ati “Hari igihe bandikiraga amande umushoferi kubera amakosa ya sosiyete akorera ariko ntabivuge, hashira igihe ayo mande atarishyurwa hakiyongeraho n’ibihano by’ubukererwe, ariko ubu nibaduhana tuzajya duhita tubimenya.”
Umuyobozi wa Virunga Express, Karangwa Jean Paul, yavuze ko ikoranabuhanga rizatuma abashoferi birinda amakosa n’ibyaha bakoreraga mu mihanda, bityo bitume serivisi batanga ziba nziza n’iterambere ryabo n’ibigo bakorera ryiyongere.
Umuyobozi wa Omega Car Express, Hakizimana Thacien, yavuze ko iyi gahunda ifitiye akamaro abashoferi kuko kuba bagiye guhabwa amasezerano y’akazi byanabafasha guhabwa inguzanyo na banki ikunganira umushahara we akiteza imbere.
Ubu buryo bw’ikoranabuhanga bwitezweho gutuma abashoferi bagira imyitwarire myiza bityo na serivisi baha abagenzi zikarushaho kuba nziza.


text:
Iyo usomye Bibiliya Matayo 7:7 “Musabe muzahabwa, mushake muzabona, mukomange ku rugi muzakingurirwa”.Ni cyo gituma ariwe udutera kuvuga ngo “Amen. Kubera amasezerano Imana yaduhaye kandi asohora byatumye urubuga turwita Isezerano.com.
Tuje mu ruhando rw’itangazamakuru rikoresha murandasi tugamije gukoresha ubu buryo bw’ikoranabuhanga mu kuvuga ubutumwa bw’Ubwami bw’Imana, twifashishije gutangaza amakuru ku murimo w’Imana ukorwa hirya no hino mu matorero.
Tuzabagezaho amakuru anyuranye ku bivugwa mu birebana n’umurimo w’Imana. Tuzihatira kandi cyane kwamamaza ubutumwa bwiza binyuze munyandiko ndetse n’indirimbo z’amajwi (AUDIO) n’amashusho (VIDEO), tubagezaho kandi amakuru y’uburezi, ay’ubuzima ndetse n’ay’urukundo, tugendeye ku murongo nyawo w’itangazamakuru.


text:
IBIBAZO URUBYIRUKO RWIBAZA
Ni iki cyamfasha gutsinda ibishuko?
Intumwa Pawulo yaranditse iti: “Iyo nifuza gukora icyiza, ikibi kiba kiri kumwe nanjye” (Abaroma 7:21). Ese nawe wigeze wiyumva utyo? Niba byarakubayeho, iyi ngingo ishobora kugufasha gutsinda ibishuko kandi ukarwanya ibyifuzo bibi.
Icyo wagombye kumenya
Akenshi umuntu agwa mu bishuko abitewe n’amoshya y’urungano. Bibiliya ivuga ko “kwifatanya n’ababi byonona imyifatire myiza” (1 Abakorinto 15:33). Ibyo tubona mu itangazamakuru n’ibyo abandi baduhatira gukora, bishobora kutubibamo ibyifuzo bibi bikaba byatuma ‘dukurikira benshi bagamije gukora nabi.’—Kuva 23:2.
“Gushaka kwemerwa cyangwa gukundwa n’abandi bishobora gutuma ukora nk’ibyo abandi bakora, kabone n’iyo byaba ari bibi.”—Jeremy.
Tekereza: Kuki gutsinda ibishuko bishobora kurushaho kukugora niba uhangayikishwa cyane n’uko abandi bakubona?—Imigani 29:25.
Umwanzuro: Ntukemere ko amoshya y’urungano atuma ukora ibintu binyuranyije n’amahame ugenderaho.
Icyo wakora
Jya umenya amahame ugenderaho. Iyo udasobanukiwe amahame ugenderaho, uba umeze nk’igikinisho abandi bakoresha ibyo bashaka. Ni byiza rero gukurikiza inama iri muri Bibiliya igira iti: “Mugenzure ibintu byose, mwizirike ku byiza” (1 Abatesalonike 5:21). Uko uzagenda urushaho gusobanukirwa amahame ugenderaho, ni ko bizarushaho kukorohera kuyakurikiza kandi bizagufasha kunesha ibishuko.
Tekereza: Ni iki kikwemeza ko amahame y’Imana ari wowe afitiye akamaro?
“Nge niboneye ko iyo nkomeye ku mahame ngenderaho no ku byo nizera kandi sinemere gutsindwa n’ibishuko, abandi babinyubahira.”—Kimberly.
Umuntu uvugwa muri Bibiliya wakwigana: Daniyeli. Igihe Daniyeli yari akiri ingimbi, ‘yari yariyemeje mu mutima we’ kumvira amategeko y’Imana.—Daniyeli 1:8.
Jya umenya aho ufite intege nke. Bibiliya ivuga ko iyo umuntu akiri muto aba afite “irari rya gisore” (2 Timoteyo 2:22). Iryo rari nta bwo ryerekeza gusa ku irari ry’ibitsina ahubwo ryerekeza no ku kifuzo cyo gushaka kwemerwa n’abandi no gushaka kwigenga.
Tekereza: Bibiliya ivuga ko “umuntu wese ageragezwa iyo arehejwe n’irari rye rimushukashuka” (Yakobo 1:14). Wowe se ni ikihe gishuko ukunze guhura na cyo?
“Jya wisuzuma utibereye urebe ibishuko ukunze guhura na byo. Jya ukora ubushakashatsi urebe ibintu byagufasha kubitsinda, maze ugire aho ubyandika. Ibyo bizatuma unesha ibyo bishuko igihe uzaba wongeye guhura na byo.”—Sylvia.
Umuntu uvugwa muri Bibiliya wakwigana: Dawidi. Hari igihe na we yajyaga yemera gushukwa n’abandi cyangwa akagira ibyifuzo bibi. Icyakora Dawidi yakuye isomo ku makosa ye kandi agerageza kwikosora. Yasenze Yehova aramubwira ati: “Mana, undememo umutima uboneye kandi unshyiremo umwuka mushya utuma nshikama.”—Zaburi 51:10.
Jya umenya kwifata. Bibiliya igira iti: “Ntimukemere kuneshwa n’ikibi” (Abaroma 12:21). Ibyo bisobanura ko utagomba kwemera gushukwa. Ahubwo ushobora guhitamo gukora ibyiza.
Tekereza: Ni iki cyagufasha kumenya kwifata no kubanza gutekereza ku ngaruka zishobora kukugeraho uramutse uguye mu gishuko?
“Iyo mpuye n’igishuko, mbanza gutekereza ingaruka zangeraho ndamutse nemeye kukigwamo. Ndibaza nti: ‘Ese kizatuma ndushaho kwishima? Ese aho ntibyaba ari ibyishimo by’akanya gato? Ese ibyo byishimo bizaramba?’ Akenshi nsanga nta cyo byangezaho maze nkabyihorera”—Sophia.
Umuntu uvugwa muri Bibiliya wakwigana: Pawulo. Nubwo yivugiye ko yajyaga akora amakosa, muri rusange yari umuntu uzi kwifata. Yaranditse ati: “Umubiri wanjye nywukubita ibipfunsi”—1 Abakorinto 9:27.
Umwanzuro: Iyo uhuye n’igishuko, ni wowe ufata umwanzuro w’icyo ugomba gukora.
Jya wibuka ko ibishuko bitazahoraho. Melissa ufite imyaka 20 yaravuze ati: “Nkiri mu mashuri yisumbuye hari ibintu byinshi nabonaga ari ibishuko bikomeye ariko ubu nkaba mbona ari ibintu byoroshye cyane. Gutekereza kuri ibyo bintu bituma mbona ko n’ibishuko mpura na byo muri iki gihe bizagera aho bigashira, ku buryo nzajya nsubiza amaso inyuma ngashimishwa n’uko nabyitwayemo neza.”


text:
Isomo ryo mu Ibaruwa Pawulo Intumwa yandikiye Abanyefezi 4,7-16
Bavandimwe, buri wese muri twe yahawe ingabire ye bwite, uko Kristu yayimugeneye. Ni cyo gituma mu Byanditswe hari ahavuga ngo “Yarazamutse atumbagira ashoreye imbohe, maze aha abantu ingabire”. Kuba yarazamutse bivuga iki, atari uko yabanje kumanuka akagera ku isi yacu? Uwari waramanutse ni na We wazamutse mu bushorishori bw’ijuru, kugira ngo aganze muri byose. Ni na We wahaye bamwe kuba intumwa, abandi abaha kuba abahanuzi, abandi abaha kuba abogezabutumwa, abandi abaha kuba abashumba cyangwa se abigisha. Nguko uko yatunganyije abatagatifujwe be, anabategurira gukomeza umurimo bashinzwe wo kungura umubiri wa Kristu, kugeza igihe twese tuzunga ubumwe mu kwemera no mu kumenya Umwana w’Imana, tukazaba abantu bashyitse bageze ku rugero ruhamye, ruyingayinga igihagararo cya Kristu. Ubwo rero ntituzaba tukiri abana basabayangwa, maze ngo twangaranwe n’umuyaga ubonetse wose w’inyigisho ziturutse ku buhendanyi bw’abantu, no ku buriganya bwabo bubayobya. Ahubwo nitubaho mu rukundo rutaryarya, tuzakura kandi twiyongere ubudahwema twifatanyije na Kristu utubereye umutwe. Ni We uha umubiri wose gutera hamwe mu ngingo nyinshi ziwugize, zikawutunga, zikawucunga, buri rugingo ku rugero rwarwo, akanawuha gukura no kwiyubaka mu rukundo.


text:
Inyigisho yo ku wa kabiri w’Icyumweru cya 29 Gisanzwe, ku wa 18 Ukwakira 2016
Amasomo: 2 Tim 4,9-17ª; Zaburi 144; Lk 10,1-9
Bavandimwe, Kiliziya iduhaye guhimbaza none umunsi mukuru usanzwe wa Mutagatifu Luka, umwanditsi w’Ivanjili ndetse n’uw’igitabo cy’Ibyakozwe n’Intumwa.
Amateka atubwira ko Mutagatifu Luka yavukiye i Antiyokiya, ku babyeyi b’abapagani. Yari umuganga wabyigiye kandi ukora umurimo we kinyamwuga. Yaje kuba umukristu, ndetse yiyemeza kuba umusangirangendo n’inkoramutima ya Mutagatifu Pawulo.
Umurimo we wo kuvura abantu yawuhuje rwose n’uwo kwamamaza Ivanjili ya Kristu. Uko yabagiriraga impuhwe abaramiza ubuvuzi busanzwe, ni nako yabamenyeshaga umuganga w’ukuri kandi w’ikirenga, Yezu Kristu. Kubera guhura n’ingeri nyinshi z’abantu bababaye, bazahajwe n’indwara, byatumye acengerwa n’impuhwe z’Imana. Mu Ivanjili ye yibanda cyane kukwereka abantu barwaye ku mubiri na roho, ko Yezu Kristu ari umuganga wuje impuhwe, utuje kandi woroshya, wita kuri buri wese kandi udashobora kunena abarwayi be kabone n’aho baba bahindanyijwe n’uburwayi bw’amoko yose. Mu banditsi b’Ivanjili uko ari bane, ni we wenyine wanditse wa mugani w’umwana w’ikirara (reba Lc 15). Byongeye, mu Gitabo cye cy’Ibyakozwe n’Intumwa atwereka impuhwe zagiriwe Kiliziya ya Kristu yari ikivuka. Akatwereka n’impuhwe zagiriwe Sawuli wari warajujubije abakristu, abatoteza; nyuma akamutwereka yarakijijwe, yitwa Pawulo, yamamaza ukwemera yahoze arwanya! Amutwereka kandi azanwa i Roma bwa mbere, muri gereza, kubera kwemera no guhamya Kristu. Nguyu umuganga uvura abantu anabashora kuri Yezu Kristu we riba rizima ry’impuhwe z’Imana. Ngizi impuhwe z’Imana zishakiye inzira n’umuyoboro muri mwene muntu, ari we Luka, wari wisanganiwe umwuga w’ubuganga.
Mutagatifu Luka ahakirwe cyane ku Mana, abaganga, abasirikari n’abapolisi, abajyanama ba roho, n’abandi bose babungabunga ubuzima n’imibereho myiza y’abantu. Adufashe kumva ko tubereyeho Imana mu gucunga, kurinda, no guteza imbere ubuzima bw’abo dushinzwe. Mutagatifu Luka asabire cyane ugukizwa abantu bose barangwa nkana, no kumena amaraso, gukwiza umuco w’urupfu nko gukuramo inda, guhuhura abantu, gutoteza, kuroga, kwica urubozo no gukora ibikorwa by’iterabwoba. Bihane, bamenye Kristu bafatanye nawe gutanga ubuzima bwuzuye.
Mutagatifu Luka adusabire gutsinda ubwoba, maze tuyoborwe na Roho Mutagatifu twegere abarwayi n’abandi bose batagira kirengera banyoteye impuhwe z’Imana ngo batere kabiri. Ni byo twumvise mu isomo rya mbere, aho benshi babonye Pawulo afunzwe ubugira kabiri ategereje ifirimbi ya nyuma ngo acibwe umutwe, bakamwihakana, bakamucikaho ndetse bamwe bakajya mu ruhande rw’abamusonga. Nyamara se bamwe ntibari ingirwa-nshuti ze! Abo ni nka ba Alegisanderi twumvise na Demasi. Abandi baramutaye bigira mu byabo. Ngo iyo amagara yaterewe hejuru umwe asama aye, undi aye! Kristu we, yemeye gusandaza aye ku Musaraba kugira ngo asame kandi acungure ayacu yari yanyanyagijwe n’icyaha n’urupfu! Bamwe babonye aya Pawulo aterewe hejuru banahitamo kumugambanira no kumusonga bya mpemuke ndamuke. Mutagatifu Luka we yamubaye hafi, amwitaho, akamuvura rwihishwa, akamugemurira kugeza ubwo bamumutwaye burundu, bajya kumwica! Luka yakoze igikwiye. Nk’uko twabyibukijwe mu Ivanjili, Mutagatifu Luka adufashe twe abagitaguza muri ubu buzima, dusakaze hose, duhereye mu bo tubana cyangwa dukorana, Ivanjili y’ubuzima, amahoro, urukundo n’impuhwe by’Imana.
Yezu Kristu asingizwe. Umubyeyi Bikira Mariya aduhakirwe.
Padiri Théophile NIYONSENGA/Madrid/Espagne


text:
ICYO WAKORA KUGIRA NGO UGIRE IBYISHIMO MU MURYANGO
Uko imiryango irimo abana badahuje ababyeyi yabana neza na bene wabo
UMUBYEYI WITWA MARGARET * WO MURI OSITARALIYA URERA ABANA B’UMUGABO WE, yaravuze ati “nyina w’abo bana yababujije gukora ikintu cyose mbasabye, kabone nubwo cyaba cyoroheje, urugero nko kubabwira nti ‘mwibuke koza amenyo.’” Margaret atekereza ko ayo mayeri ya nyina w’abo bana ari yo yateye ibibazo mu muryango we.
Abagize imiryango irimo abana badahuje ababyeyi bahura n’ibibazo byihariye mu mishyikirano bagirana n’incuti na bene wabo. * Abenshi mu babyeyi baba bagomba gushyikirana n’ababyeyi b’abana barera ku birebana no kubasura, kubahana cyangwa kubabonera amafaranga. Incuti na bene wabo b’imiryango irimo abana badahuje ababyeyi, na bo bahangana n’ikibazo cyo kumenyerana n’umuryango mushya. Dore inama Bibiliya itanga zafasha umuryango wawe guhangana n’ibyo bibazo.
ICYA 1: GUSHYIKIRANA N’UNDI MUBYEYI
Umubyeyi wo muri Namibiya witwa Judith urera abana b’umugabo we, yaravuze ati “nyina w’abana ndera yabwiye abana be ko ndi muka se, kandi ko abana bose nzabyarana na se nta cyo bazaba bapfana na bo. Ayo magambo yarambabaje cyane kuko nkunda abana be, nkabafata nk’abanjye.”
Impuguke zemeza ko imishyikirano ababyeyi bagirana ishobora kugorana kandi igateza amacakubiri mu muryango urimo abana badahuje ababyeyi. Akenshi ababyeyi b’abagore ni bo bagirana ibibazo bikomeye. Ni iki cyabafasha kubikemura?
Icyo mwakora: Mujye mwishyiriraho imipaka ishyize mu gaciro. Niwanga ko undi mubyeyi agira uruhare mu burere bw’umwana, uwo mwana ashobora kuzahababarira. * Ababyeyi b’umwana, ni ukuvuga ‘abamubyaye,’ bafite umwanya wihariye mu buzima bwe (Imigani 23:22, 25). Ku rundi ruhande ariko, guha uburenganzira busesuye uwo mwari mwarashakanye mu rugo rwawe, bishobora kubabaza uwo muri kumwe, ndetse bikamurakaza. Jya wihatira gushyira mu gaciro, ushyireho imipaka yo kurinda urugo rwawe, ari na ko ukomeza gushyikirana neza n’undi mubyeyi uko bishoboka kose.
INAMA ZIGENEWE ABABYEYI
Mu gihe uvugana n’uwo mwari mwarashakanye, ujye wibanda ku bana aho kujya mu bindi bibazo. Urugero, ushobora kumubwira ubigiranye amakenga ko wifuza ko mwashyiraho isaha mwazajya muvuganira kuri telefoni ku manywa. Ibyo ni byo byiza kuruta guterefonera igihe ushakiye cyangwa mu gicuku.
Niba udafite uburenganzira bwo kurera abana bawe, ushobora gukomeza gushyikirana na bo ukoresheje telefoni, amabaruwa, ubutumwa bugufi cyangwa interineti (Gutegeka kwa Kabiri 6:6, 7). Hari n’abaganira barebana bakoresheje interineti. Ibyo bishobora kugufasha kumenya ibibazo abana bawe bafite n’ibyo bakeneye, kandi ushobora kubagira inama zikabagirira akamaro.
INAMA ZIGENEWE ABAGORE BARERA ABANA BATARI ABABO
Jya ‘wishyira mu mwanya’ wa nyina w’abana urera, kandi umwizeze ko utagamije kumusimbura (1 Petero 3:8). Jya umubwira amakuru y’abana be, ariko wibande ku byiza (Imigani 16:24). Jya umugisha inama kandi umushimire mu gihe azikugiriye.
Ujye wirinda gukabya kugaragariza abana urukundo, mu gihe bari kumwe na nyina ubabyara. Beverly, umubyeyi wo muri Amerika urera abana batari abe, yaravuze ati “abo bana bashakaga kujya banyita nyina. Numvikanye na bo ko bajya banyita batyo turi mu rugo, ariko ko batagomba kubinyita igihe bari kumwe na nyina witwa Jane cyangwa bene wabo. Nyuma yaho jye na Jane twarushijeho kubana neza, kandi dufatanya kwita ku bana mu gihe bari ku ishuri cyangwa bagiye gutembera.”
INAMA ZABAFASHA KUMVIKANA
Ujye wirinda kunegura umubyeyi mugenzi wawe abana bumva. Nubwo kwinjira mu biganiro nk’ibyo byoroshye, bitera abana agahinda. Wenda hari igihe ibyo wavuze byabwirwa abandi cyangwa bakaba banabivuga uko bitari (Umubwiriza 10:20). Mu gihe umwana akubwiye ko undi mubyeyi cyangwa umurera yakuvuze nabi, ujye wibanda ku byiyumvo by’umwana. Ushobora nko kumubwira uti “mbabajwe n’uko wumvise ibyo yavuze. Mama wawe yarandakariye, kandi rimwe na rimwe iyo abantu barakaye, bavuga ibintu bitari byiza.”
Mujye mwihatira gushyiriraho abana bo mu ngo zombi amategeko amwe kandi mubahane kimwe. Niba ibyo bidashoboka, ujye ubasobanurira impamvu ayo mategeko atandukanye udashebeje undi mubyeyi. Reka dufate urugero:
Umubyeyi urera Tim: Tim, manika iyo sume dore yatose.
Tim: None se iyo ndi kwa mama ko dusiga amasume hasi akayimanikira?
Umubyeyi urera Tim (arakaye): Nyoko se ko abarera bajeyi!
Ese icyo gisubizo cyaba gikwiriye?
Umubyeyi urera Tim (atuje): Ese ni uko mubigenza? Ihangane, twe hano buri wese arayimanikira.
Ntugateganyirize abana bawe imirimo runaka, mu gihe bazaba bari kumwe n’undi mubyeyi (Matayo 7:12). Niba ibyo bidashoboka, ujye ubanza usabe undi mubyeyi uruhushya, mbere yo kubwira abana icyo ubateganyiriza gukora.
GERAGEZA GUKORA IBI BIKURIKIRA: Niwongera kubonana n’uwahoze ari umugabo cyangwa umugore w’uwo mwashakanye, cyangwa uwashakanye n’uwahoze ari umugabo wawe cyangwa umugore wawe, uzabigenze utya:
Uzamurebe maze umwenyure. Uzirinde kwiruhutsa, guterura intugu cyangwa kumureba ikijisho.
Uzamusuhuze mu izina. Urugero, uzamubwire uti “uraho Jane?”
Niba muri mu bandi bantu, ujye utuma na we yisanzura agire uruhare mu biganiro.
ICYA 2: GUSHYIKIRANA N’ABANA BAKURU
Hari igitabo cyavuze iby’umugore winubiye ko abana b’umugabo we bamusuzugura, kandi se akabashyigikira. Yaravuze ati “ibyo birandakaza cyane” (Step Wars). Mwakora iki ngo mwirinde ko abana babasenyera?
Icyo mwakora: Mujye mwishyira mu mwanya w’abandi. Bibiliya igira iti “buri wese ntakomeze gushaka inyungu ze bwite, ahubwo ashake iza mugenzi we” (1 Abakorinto 10:24). Jya ugerageza gusobanukirwa uko mugenzi wawe amerewe, kandi wibaze uko wabyifatamo ari wowe bibayeho. Abana bakuru bashobora kuba bahangayikishijwe n’uko umubyeyi ubabyara atazakomeza kubakunda. Nanone bashobora kumva ko baramutse bishimiye uwashakanye n’umubyeyi wabo, baba bahemukiye bene wabo b’undi mubyeyi wababyaye. Hagati aho, ababyeyi b’abo bana bashobora kwanga kubacyaha, batinya ko babanga.
Aho guhatira abana b’uwo mwashakanye kugukunda, jya ureka byizane. Muri rusange, guhatira umuntu kugukunda ntibihuje n’ubwenge (Indirimbo ya Salomo 8:4). Ku bw’ibyo, mu gihe wihatira gushyikirana n’abana b’uwo mwashakanye ujye witega ibintu bishyize mu gaciro.
Ntukababwire ibyo utekereza byose, nubwo waba wumva ko bagufashe uko bidakwiriye (Imigani 29:11). Mu gihe kwifata mu byo uvuga bikugora, ujye usenga nk’uko Dawidi Umwami wa Isirayeli yasenze agira ati “Yehova, shyiraho umurinzi wo kurinda akanwa kanjye, shyira umuzamu ku muryango w’iminwa yanjye.”—Zaburi 141:3.
Nufata umwanzuro wo kuba mu nzu abana b’uwo mwashakanye barerewemo, ushobora kuzatangazwa n’uko bazaba bakiyikunda. Ku bw’ibyo, uzakore uko ushoboye ntuyihindureho byinshi, cyane cyane mu byumba bahozemo. Byarushaho kuba na byiza wimukiye mu yindi nzu.
GERAGEZA GUKORA IBI BIKURIKIRA: Nubona abana b’uwo mwashakanye bakomeje kugusuzugura cyangwa kwigira kagarara, ujye ubiganiraho na we kandi utege amatwi ibitekerezo aguha. Ntukamuhatire guhana abo bana. Ahubwo mujye mubiganiraho mwembi, kandi mugerageze kubyumvikanaho. Nimubiganiraho mugatangira ‘gutekereza kimwe,’ mushobora kurebera hamwe icyakorwa kugira ngo urusheho kubana neza na bo.—2 Abakorinto 13:11.
ICYA 3: GUSHYIKIRANA N’IZINDI NCUTI N’ABAVANDIMWE
Umubyeyi witwa Marion wo muri Kanada urera abana b’umugabo we, yaravuze ati “ababyeyi banjye bakunze guha impano umuhungu wanjye ariko ntibazihe abana b’umugabo wanjye. Hari igihe na bo tuzibagurira, ariko hari n’igihe tubura amafaranga.”
Icyo mwakora: Mujye mushyira mu mwanya wa mbere umuryango wanyu mushya. Menyesha bene wanyu n’incuti ko umuryango wawe mushya ari wo uza mu mwanya wa mbere (1 Timoteyo 5:8). Nubwo utakwitega ko bene wanyu n’incuti zawe bazahita bakunda umuryango wawe mushya, ushobora kubasaba kubaha abawugize no kurangwa n’ikinyabupfura. Basobanurire ko mu gihe abana banyu basuzuguwe kandi ntibagaragarizwe ineza, bishobora kubababaza.
Kora uko ushoboye kugira ngo ababyeyi b’uwo mwari mwarashakanye bakomeze kubana neza n’abana bawe. Umubyeyi wo mu Bwongereza witwa Susan, yaravuze ati “nongeye gushaka nyuma y’umwaka umwe n’igice umugabo wanjye wa mbere apfuye, ariko ababyeyi be bari barananiwe kwemera umugabo nari maze gushaka. Ibintu byatangiye guhinduka igihe twabahaga umwanya mu muryango wacu, tugasaba abana kujya babaterefona kandi tukabashimira ko batuba hafi.”
GERAGEZA GUKORA IBI BIKURIKIRA: Mugerageze gutahura incuti cyangwa mwene wanyu mutabanye neza, maze wowe n’uwo mwashakanye muganire ku cyakorwa ngo murusheho kubana neza.
Imiryango irimo abana badahuje ababyeyi ishobora guhura n’ingorane mu gihe yihatira kubana neza n’abandi. Icyakora wowe n’umuryango wawe nimushyira mu bikorwa inama ziboneka mu Byanditswe, muzibonera isohozwa ry’ibyo Bibiliya idusezeranya igira iti “ubwenge ni bwo bwubaka urugo kandi ubushishozi ni bwo burukomeza.”—Imigani 24:3.
^ par. 3 Amazina amwe n’amwe yarahinduwe.
^ par. 4 Niba wifuza ibisobanuro ku birebana n’uko wahangana n’ibindi bibazo imiryango ifite abana badahuje ababyeyi ihura na byo, reba ingingo z’uruhererekane zifite umutwe ugira uti “Uko imiryango ifite abana badahuje ababyeyi yabana neza,” zasohotse mu igazeti ya Nimukanguke! yo muri Mata 2012, yanditswe n’Abahamya ba Yehova.
^ par. 8 Birumvikana ko mu gihe uwo mwari mwarashakanye agira amahane cyangwa ari umuntu mubi, ugomba gufata ingamba zitajenjetse zo kurinda umuryango wawe.
IBAZE UTI . . .
Nakora iki ngo ndusheho kubana neza n’uwahoze ari umugabo cyangwa umugore w’uwo twashakanye?
Twakora iki ngo incuti n’abavandimwe bacu batadusenyera nubwo baba batabigambiriye?